ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 321/2011 ΤΗΣ ΕΠΙΤΡΟΠΉΣ της 1ης Απριλίου 2011 για την τροποποίηση του κανονισμού (EE) αριθ. 10/2011 όσον αφορά τον περιορισμό της χρήσης της Δισφαινόλης Α στα πλαστικά μπουκάλια βρεφικής διατροφής (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τα υλικά και αντικείμενα που προορίζονται να έρθουν σε επαφή με τρόφιμα και για την κατάργηση των οδηγιών 80/590/ΕΟΚ και 89/109/ΕΟΚ (1), και ιδίως το άρθρο 18 παράγραφος 3, Έπειτα από διαβούλευση με την Ευρωπαϊκή Αρχή για την Ασφάλεια των Τροφίμων, Εκτιμώντας τα ακόλουθα: (1) Η οδηγία 2011/8/ΕΕ της Επιτροπής (2) τροποποίησε την οδηγία 2002/72/ΕΚ (3) σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα, περιορίζοντας τη χρήση της Δισφαινόλης Α (2,2-δι(4-υδροξυφαινυλο)προπανίου) σε μπουκάλια βρεφικής διατροφής από πολυκαρβονικό πλαστικό. (2) Από την 1η Μαΐου 2011 η οδηγία 2002/72/ΕΚ θα αντικατασταθεί από τον κανονισμό (ΕΕ) αριθ. 10/2011 της Επιτροπής, της 14ης Ιανουαρίου 2011, σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα (4). (3) Ο κανονισμός (ΕΚ) αριθ. 10/2011 δεν περιέχει τους περιορισμούς που αφορούν την Bisphenol A οι οποίοι εισήχθησαν στην οδηγία 2002/72/ΕΚ με την οδηγία 2011/8/ΕΚ. (4) Κατά συνέπεια, ο κανονισμός (ΕΚ) αριθ. 10/2011 πρέπει να τροποποιηθεί, ούτως ώστε να ληφθούν υπόψη οι περιορισμοί στη χρήση της Δισφαινόλης Α. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στον πίνακα 1 του παραρτήματος I του κανονισμού (ΕΕ) αριθ. 10/2011, στην εγγραφή που αφορά την ουσία αριθ. 151, με την ονομασία «2,2-δι(4-υδροξυφαινυλο)προπανίου», στη στήλη 10, εισάγεται το ακόλουθο κείμενο: «Να μη χρησιμοποιείται για την κατασκευή μπουκαλιών βρεφικής διατροφής (5) από πολυκαρβονικό πλαστικό (6). Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Θα εφαρμόζεται από την 1η Μαΐου 2011 για την απαγόρευση της κατασκευής πλαστικών υλών και ειδών που προορίζονται να έρχονται σε επαφή με τρόφιμα και δεν συμμορφώνονται με τον παρόντα κανονισμό. Θα εφαρμόζεται από την 1η Ιουνίου 2011 για την απαγόρευση της διάθεσης στην αγορά και της εισαγωγής στην Ένωση πλαστικών υλών και ειδών που δεν συμμορφώνονται με τον παρόντα κανονισμό. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Απριλίου 2011.

Πολιτική για την υγεία

Χημική βιομηχανία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 19ης Δεκεμβρίου 2011 σχετικά με το ειδικό πρόγραμμα προς εκτέλεση με έμμεσες δράσεις, με το οποίο υλοποιείται το πρόγραμμα-πλαίσιο δραστηριοτήτων πυρηνικής έρευνας και εκπαίδευσης (2012-2013) της Ευρωπαϊκής Κοινότητας Ατομικής Ενέργειας (2012/94/Ευρατόμ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7, Έχοντας υπόψη την πρόταση της Ευρωπαϊκής Επιτροπής, η οποία υπεβλήθη κατόπιν διαβούλευσης με την επιστημονική και τεχνική επιτροπή, Έχοντας υπόψη τη γνώμη του Ευρωπαϊκού Κοινοβουλίου (1), Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2), Εκτιμώντας τα ακόλουθα: (1) Ο συνδυασμός των εθνικών και ευρωπαϊκών προσπαθειών στον τομέα της έρευνας και της εκπαίδευσης αποτελεί βασική προϋπόθεση για την προώθηση και την κατοχύρωση της οικονομικής μεγέθυνσης και της ευημερίας των πολιτών στην Ευρώπη. (2) Σύμφωνα με την απόφαση 2012/93/Ευρατόμ του Συμβουλίου, της 19ης Δεκεμβρίου 2011, για το πρόγραμμα- πλαίσιο δραστηριοτήτων πυρηνικής έρευνας και εκπαίδευσης της Ευρωπαϊκής Κοινότητας Ατομικής Ενέργειας (2012-2013) (3) (εφεξής «το πρόγραμμα-πλαίσιο»), το πρόγραμμα-πλαίσιο υλοποιείται μέσω ειδικών προγραμμάτων, τα οποία ορίζουν τους λεπτομερείς κανόνες εφαρμογής τους, προσδιορίζουν τη διάρκειά τους και παρέχουν τα μέσα που θεωρούνται αναγκαία. (3) Το πρόγραμμα-πλαίσιο περιλαμβάνει δύο τύπους δραστηριοτήτων: έμμεσες ερευνητικές δράσεις με αντικείμενο την ενέργεια σύντηξης, την πυρηνική σχάση, την ασφάλεια και την ακτινοπροστασία, και άμεσες δράσεις για δραστηριότητες του Κοινού Κέντρου Ερευνών (JRC) στο πεδίο της διαχείρισης πυρηνικών αποβλήτων, των επιπτώσεων στο περιβάλλον, της ασφάλειας και προστασίας, ειδικότερα σε σχέση με πυρηνικά συμβάντα και λαμβανομένων υπόψη διδαγμάτων που αντλούνται από προηγούμενες εμπειρίες. Οι έμμεσες δράσεις θα πρέπει να υλοποιούνται μέσω του παρόντος ειδικού προγράμματος. (4) Στο παρόν ειδικό πρόγραμμα θα πρέπει να εφαρμόζονται οι κανόνες συμμετοχής επιχειρήσεων, ερευνητικών κέντρων και πανεπιστημίων και οι κανόνες διάδοσης των αποτελεσμάτων της έρευνας βάσει του προγράμματος-πλαισίου. (5) Σύμφωνα με το άρθρο 101 της Συνθήκης, η Κοινότητα έχει συνομολογήσει σειρά διεθνών συμφωνιών στο πεδίο της πυρηνικής έρευνας, και είναι σκόπιμο να καταβληθούν προσπάθειες για την ενίσχυση της διεθνούς ερευνητικής συνεργασίας ώστε η Κοινότητα να ενσωματωθεί περαιτέρω στην παγκόσμια ερευνητική κοινότητα. Η διμερής διεθνής συνεργασία στηρίζεται σε στέρεο νομικό πλαίσιο συμφωνιών συνεργασίας μεταξύ της Κοινότητας και τρίτων χωρών. Το πρόγραμμα πλαίσιο είναι θεμελιώδους σημασίας για την εφαρμογή των εν λόγω συμφωνιών. Κατά συνέπεια, το παρόν ειδικό πρόγραμμα θα πρέπει να επιτρέπει τη συμμετοχή των χωρών που έχουν συνάψει ανάλογες συμφωνίες και θα πρέπει επίσης να είναι ανοικτό σε επίπεδο έργων, και βάσει της αρχής του αμοιβαίου οφέλους, στη συμμετοχή φορέων από τρίτες χώρες και διεθνών οργανισμών επιστημονικής συνεργασίας. (6) Το παρόν ειδικό πρόγραμμα θα πρέπει να συμβάλει στην προώθηση της αειφόρου ανάπτυξης και στη διατήρηση της δέουσας νοοτροπίας ασφάλειας. (7) Η χρηστή δημοσιονομική διαχείριση του παρόντος ειδικού προγράμματος και της υλοποίησής του θα πρέπει να διασφαλίζεται με αποτελεσματικό και εύχρηστο τρόπο, με παράλληλη κατοχύρωση της ασφάλειας δικαίου και της προσβασιμότητας του παρόντος προγράμματος για όλους τους συμμετέχοντες, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και τον κανονισμό (ΕΚ, Ευρατόμ) αριθ. 2342/2002, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5). (8) Θα πρέπει να ληφθούν τα ενδεδειγμένα μέτρα -αναλογικώς προς τα οικονομικά συμφέροντα της Ένωσης- για την παρακολούθηση της αποτελεσματικότητας τόσο της παρεχόμενης οικονομικής στήριξης όσο και της χρήσης των σχετικών κονδυλίων προκειμένου να αποφεύγονται παρατυπίες και απάτες. Θα πρέπει επίσης να ληφθούν τα αναγκαία μέτρα για την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων σύμφωνα με τον κανονισμό (ΕΚ, Ευρατόμ) αριθ. 1605/2002, τον κανονισμό (ΕΚ, Ευρατόμ) αριθ. 2342/2002, τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (6), τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (7) και τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαρτίου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (8). (9) Για κάθε θεματικό πεδίο του παρόντος ειδικού προγράμματος θα πρέπει να προβλέπεται ξεχωριστή γραμμή του προϋπολογισμού στον γενικό προϋπολογισμό της Ένωσης. (10) Κατά τη διεξαγωγή ερευνητικών δραστηριοτήτων βάσει του παρόντος ειδικού προγράμματος θα πρέπει να τηρούνται οι θεμελιώδεις αρχές δεοντολογίας, συμπεριλαμβανομένων εκείνων που αντανακλώνται στον Χάρτη Θεμελιωδών Δικαιωμάτων της Ευρωπαϊκής Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το ειδικό πρόγραμμα προς εκτέλεση με έμμεσες δράσεις, με το οποίο υλοποιείται το πρόγραμμα- πλαίσιο δραστηριοτήτων πυρηνικής έρευνας και εκπαίδευσης (2012-2013) της Ευρωπαϊκής Κοινότητας Ατομικής Ενέργειας, (εφεξής «το ειδικό πρόγραμμα»), υιοθετείται για την περίοδο από 1ης Ιανουαρίου 2012 έως 31 Δεκεμβρίου 2013. Άρθρο 2 Το ειδικό πρόγραμμα υποστηρίζει δραστηριότητες έρευνας και εκπαίδευσης στον τομέα της πυρηνικής ενέργειας που καλύπτουν ολόκληρο το φάσμα των έμμεσων ερευνητικών δράσεων στα ακόλουθα θεματικά πεδία: α) έρευνα στο πεδίο της ενέργειας σύντηξης [συμπεριλαμβανομένου του διεθνούς θερμοπυρηνικού πειραματικού αντιδραστήρα (ITER)]· β) έρευνα στο πεδίο της πυρηνικής σχάσης, της ασφάλειας και της ακτινοπροστασίας. Οι στόχοι και οι γενικές γραμμές των αναφερόμενων στο παρόν άρθρο δραστηριοτήτων παρατίθενται στο παράρτημα. Άρθρο 3 Σύμφωνα με το άρθρο 3 της απόφασης 2012/93/Ευρατόμ, το μέγιστο ποσό για την εκτέλεση του ειδικού προγράμματος είναι 2 327 054 000 ευρώ, εκ των οποίων ποσοστό έως 15 % διατίθεται για τις διοικητικές δαπάνες της Επιτροπής. Το ποσό αυτό επιμερίζεται ως εξής: α) έρευνα στο πεδίο της ενέργειας σύντηξης 2 208 809 000 ευρώ· β) πυρηνική σχάση, ασφάλεια και ακτινοπροστασία 118 245 000 ευρώ. Άρθρο 4 Όλες οι ερευνητικές δραστηριότητες που διεξάγονται βάσει του ειδικού προγράμματος εκτελούνται σύμφωνα με θεμελιώδεις αρχές δεοντολογίας. Άρθρο 5 1. Το ειδικό πρόγραμμα υλοποιείται μέσω των μηχανισμών χρηματοδότησης που θεσπίζονται στο παράρτημα ΙΙ της απόφασης 2012/93/Ευρατόμ. 2. Στο παρόν ειδικό πρόγραμμα εφαρμόζονται οι κανόνες για τη συμμετοχή των επιχειρήσεων, των ερευνητικών κέντρων και των πανεπιστημίων και για τη διάδοση των ερευνητικών αποτελεσμάτων σχετικά με έμμεσες δράσεις, όπως παρατίθενται στον κανονισμό (Ευρατόμ) αριθ. 139/2012 του Συμβουλίου, της 19ης Δεκεμβρίου 2011, περί καθορισμού των κανόνων συμμετοχής επιχειρήσεων, ερευνητικών κέντρων και πανεπιστημίων στις έμμεσες δράσεις βάσει του προγράμματος-πλαισίου της Ευρωπαϊκής Κοινότητας Ατομικής Ενέργειας και των κανόνων διάδοσης των ερευνητικών αποτελεσμάτων (2012-2013) (9). Άρθρο 6 1. Για την υλοποίηση του ειδικού προγράμματος, η Επιτροπή εκπονεί ετήσιο πρόγραμμα εργασίας όπου προσδιορίζει λεπτομερέστερα τους στόχους και τις επιστημονικές και τεχνολογικές προτεραιότητες που παρατίθενται στο παράρτημα, τους μηχανισμούς χρηματοδότησης του εκάστοτε αντικειμένου για το οποίο δημοσιεύονται προσκλήσεις υποβολής προτάσεων, καθώς και το χρονοδιάγραμμα υλοποίησης. 2. Το πρόγραμμα εργασίας συνεκτιμά συναφείς ερευνητικές δραστηριότητες που διεξάγονται στα κράτη μέλη, σε συνδεδεμένες χώρες, καθώς και σε ευρωπαϊκούς και διεθνείς οργανισμούς. Το πρόγραμμα εργασίας επικαιροποιείται, κατά περίπτωση. 3. Το πρόγραμμα εργασίας προσδιορίζει τα κριτήρια βάσει των οποίων αξιολογούνται οι προτάσεις για έμμεσες δράσεις στο πλαίσιο των μηχανισμών χρηματοδότησης και επιλέγονται τα έργα. Τα εφαρμοζόμενα κριτήρια είναι η αριστεία, ο αντίκτυπος και η υλοποίηση. Πρόσθετες απαιτήσεις, διορθωτικοί συντελεστές και τιμές κατωφλίου ενδέχεται να προσδιορίζονται ή να αναλύονται συμπληρωματικά στο πρόγραμμα εργασίας. 4. Το πρόγραμμα εργασίας μπορεί να προσδιορίζει τα ακόλουθα: α) οργανισμούς που λαμβάνουν συνεισφορές υπό μορφή συνδρομής μέλους· β) δράσεις στήριξης δραστηριοτήτων που διεξάγονται από συγκεκριμένες νομικές οντότητες. Άρθρο 7 1. Η Επιτροπή έχει την ευθύνη της υλοποίησης του ειδικού προγράμματος. 2. Για τους σκοπούς υλοποίησης του ειδικού προγράμματος, η Επιτροπή συνεπικουρείται από συμβουλευτική επιτροπή. Η σύνθεση της επιτροπής μπορεί να ποικίλλει ανάλογα με τα θέματα της ημερήσιας διάταξης. Για ζητήματα που σχετίζονται με τη σχάση, η σύνθεση της εν λόγω επιτροπής και οι λεπτομερείς κανόνες και διαδικασίες λειτουργίας που εφαρμόζονται σε αυτήν καθορίζονται στην απόφαση 84/338/Ευρατόμ, ΕΚΑΧ, ΕΟΚ του Συμβουλίου, της 29ης Ιουνίου 1984, σχετικά με τις διαρθρώσεις και τις διαδικασίες διαχείρισης και συντονισμού των κοινοτικών δραστηριοτήτων έρευνας, ανάπτυξης και επίδειξης (10). Για τα ζητήματα που αφορούν τη σύντηξη, ισχύουν τα προβλεπόμενα στην απόφαση του Συμβουλίου, της 16ης Δεκεμβρίου 1980, σχετικά με τη σύσταση συμβουλευτικής επιτροπής για το πρόγραμμα σύντηξης (11). 3. Η Επιτροπή ενημερώνει τακτικά την επιτροπή σχετικά με τη συνολική πρόοδο της υλοποίησης του ειδικού προγράμματος και της παρέχει έγκαιρη πληροφόρηση σχετικά με όλες τις δράσεις που προτείνονται ή χρηματοδοτούνται βάσει του παρόντος ειδικού προγράμματος. Άρθρο 8 Η Επιτροπή μεριμνά για τη διενέργεια της ανεξάρτητης παρακολούθησης, αξιολόγησης και επανεξέτασης που προβλέπονται στο άρθρο 6 της απόφασης 2012/93/Ευρατόμ σχετικά με τις δραστηριότητες οι οποίες διεξάγονται στους τομείς που καλύπτει το ειδικό πρόγραμμα. Άρθρο 9 Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 19 Δεκεμβρίου 2011.

Πυρηνική βιομηχανία


ΚΑΝΟΝΙΣΜΌΣ (ΕΕ) αριθ. 1232/2011 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 16ης Νοεμβρίου 2011 για την τροποποίηση του κανονισμού (ΕΚ) αριθ. 428/2009 του Συμβουλίου περί κοινοτικού συστήματος ελέγχου των εξαγωγών, της μεταφοράς, της μεσιτείας και της διαμετακόμισης ειδών διπλής χρήσης ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2, Έχοντας υπόψη την πρόταση της Ευρωπαϊκής Επιτροπής, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Ο κανονισμός (ΕΚ) αριθ. 428/2009 του Συμβουλίου, της 5ης Μαΐου 2009, περί κοινοτικού συστήματος ελέγχου των εξαγωγών, της μεταφοράς, της μεσιτείας και της διαμετακόμισης ειδών διπλής χρήσης (2), απαιτεί τα είδη διπλής χρήσης (συμπεριλαμβανομένου του λογισμικού και της τεχνολογίας) να υποβάλλονται σε αποτελεσματικό έλεγχο όταν εξάγονται από την Ένωση ή διαμετακομίζονται μέσω της Ένωσης, ή παραδίδονται σε τρίτη χώρα ως αποτέλεσμα υπηρεσιών μεσιτείας οι οποίες παρέχονται από μεσίτη που είναι κάτοικος της Ένωσης ή εδρεύει στην Ένωση. (2) Είναι ευκταίο να επιτευχθεί η ομοιόμορφη και συνεπής εφαρμογή των ελέγχων σε όλη την Ένωση, ούτως ώστε να αποτραπεί ο αθέμιτος ανταγωνισμός μεταξύ των ευρωπαίων εξαγωγέων, να εναρμονιστούν το πεδίο των ενωσιακών Γενικών Αδειών Εξαγωγής και οι προϋποθέσεις χρήσης τους μεταξύ των ευρωπαίων εξαγωγέων και να εξασφαλιστεί η αποτελεσματικότητα και η καλή λειτουργία των ελέγχων ασφαλείας στην Ένωση. (3) Με την ανακοίνωσή της τής 18ης Δεκεμβρίου 2006, η Επιτροπή προώθησε την ιδέα της καθιέρωσης νέων ενωσιακών γενικών αδειών εξαγωγής με σκοπό την αύξηση της ανταγωνιστικότητας του συγκεκριμένου κλάδου και τη δημιουργία ομοιόμορφου πεδίου δράσης για όλους τους ενωσιακούς εξαγωγείς όσον αφορά την εξαγωγή ορισμένων συγκεκριμένων ειδών διπλής χρήσης προς συγκεκριμένους προορισμούς ταυτόχρονα με τη διασφάλιση ενός υψηλού επιπέδου ασφαλείας και την πλήρη τήρηση των διεθνών υποχρεώσεων. (4) O κανονισμός (ΕΚ) αριθ. 428/2009 κατάργησε τον κανονισμό (ΕΚ) αριθ. 1334/2000 του Συμβουλίου, της 22ας Ιουνίου 2000, περί κοινοτικού συστήματος ελέγχου των εξαγωγών ειδών και τεχνολογίας διπλής χρήσης (3), από τις 27 Αυγούστου 2009. Όμως, οι σχετικές διατάξεις του κανονισμού (ΕΚ) αριθ. 1334/2000 εξακολουθούν να ισχύουν για τις αιτήσεις αδειών εξαγωγής που υποβλήθηκαν πριν από την ανωτέρω ημερομηνία. (5) Προκειμένου να δημιουργηθούν νέες ενωσιακές γενικές άδειες εξαγωγής για ορισμένα συγκεκριμένα είδη διπλής χρήσης σε ορισμένους συγκεκριμένους προορισμούς, οι οικείες διατάξεις του κανονισμού (ΕΚ) αριθ. 428/2009 πρέπει να τροποποιηθούν με την προσθήκη νέων παραρτημάτων. (6) Οι αρμόδιες αρχές του κράτους μέλους στο οποίο είναι εγκατεστημένος ο εξαγωγέας θα πρέπει να έχουν τη δυνατότητα να απαγορεύουν τη χρησιμοποίηση των ενωσιακών γενικών αδειών εξαγωγής υπό τις προϋποθέσεις που προβλέπονται από τον κανονισμό (ΕΚ) αριθ. 428/2009 όπως τροποποιείται από τον παρόντα κανονισμό. (7) Μετά την έναρξη ισχύος της Συνθήκης της Λισαβόνας, τα εμπάργκο όπλων που επιβάλλονται στο πλαίσιο της κοινής εξωτερικής πολιτικής και πολιτικής ασφαλείας της Ευρωπαϊκής Ένωσης εγκρίνονται μέσω αποφάσεων του Συμβουλίου. Βάσει του άρθρου 9 του πρωτοκόλλου (αριθ. 36) περί μεταβατικών διατάξεων, τα έννομα αποτελέσματα των κοινών θέσεων που πριν από την έναρξη ισχύος της Συνθήκης της Λισαβόνας εγκρίνονταν από το Συμβούλιο δυνάμει του τίτλου V της Συνθήκης για την Ευρωπαϊκή Ένωση, διατηρούνται έως ότου καταργηθούν, ακυρωθούν ή τροποποιηθούν κατ’ εφαρμογή των συνθηκών. (8) Επομένως, ο κανονισμός (ΕΚ) αριθ. 428/2009 θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 428/2009 τροποποιείται ως εξής: 1) Στο άρθρο 2, το σημείο 9 αντικαθίσταται από το ακόλουθο κείμενο: «9. Ενωσιακή γενική άδεια εξαγωγής είναι μια άδεια εξαγωγής προς ορισμένες χώρες προορισμού, διαθέσιμες σε όλους τους εξαγωγείς που πληρούν τους όρους και τις απαιτήσεις που προβλέπει όσον αφορά χρήση αναφερομένη στα παραρτήματα ΙΙα έως ΙΙστ.». 2) Στο άρθρο 4 παράγραφος 2, οι λέξεις «που έχει αποφασισθεί με κοινή θέση ή κοινή δράση» γίνονται «που έχει επιβληθεί με απόφαση ή κοινή θέση». 3) Το άρθρο 9 τροποποιείται ως εξής: α) Η παράγραφος 1 αντικαθίσταται από το ακόλουθο κείμενο: «1. Με τον παρόντα κανονισμό θεσμοθετούνται ενωσιακές γενικές άδειες εξαγωγής για ορισμένες εξαγωγές, όπως ορίζεται στα παραρτήματα ΙΙα έως ΙΙστ. Οι αρμόδιες αρχές του κράτους μέλους στο οποίο είναι εγκατεστημένος ο εξαγωγέας μπορούν να απαγορεύσουν στον εξαγωγέα τη χρησιμοποίηση αυτών των αδειών εάν υπάρχουν βάσιμες υποψίες ως προς την ικανότητά του να συμμορφωθεί προς τους όρους μιας άδειας ή προς κάποια διάταξη της νομοθεσίας που αφορά τους εξαγωγικούς ελέγχους. Οι αρμόδιες αρχές των κρατών μελών ανταλλάσσουν πληροφορίες για τους εξαγωγείς εκείνους από τους οποίους αφαιρέθηκε το δικαίωμα χρήσης μιας ενωσιακής γενικής άδειας εξαγωγής, εκτός κι αν εκτιμήσουν ότι ο εξαγωγέας δεν θα προσπαθήσει να εξαγάγει είδη διπλής χρήσης μέσω άλλου κράτους μέλους. Προς τον σκοπό αυτό θα χρησιμοποιείται το σύστημα στο οποίο αναφέρεται το άρθρο 19 παράγραφος 4.». β) Στην παράγραφο 4, το στοιχείο α) αντικαθίσταται από το ακόλουθο κείμενο: «α) αποκλείουν από το πεδίο τους τα είδη που παρατίθενται στο παράρτημα ΙΙζ·». γ) Στην παράγραφο 4 στοιχείο γ), οι λέξεις «που έχει αποφασισθεί με κοινή θέση ή με κοινή δράση» γίνονται «που έχει επιβληθεί με απόφαση ή κοινή θέση». 4) Στο άρθρο 11 παράγραφος 1 πρώτη περίοδος, η μνεία στο «Παράρτημα II» αντικαθίσταται από μνεία στο «παράρτημα ΙΙα». 5) Στο άρθρο 12 παράγραφος 1 στοιχείο β), οι λέξεις «κοινή θέση ή κοινή δράση» γίνονται «απόφαση η κοινή θέση». 6) Στο άρθρο 13, η παράγραφος 6 αντικαθίσταται από το ακόλουθο κείμενο: «6. Όλες οι απαιτούμενες δυνάμει του παρόντος άρθρου κοινοποιήσεις διενεργούνται μέσω ασφαλών ηλεκτρονικών μέσων, συμπεριλαμβανομένου του συστήματος στο οποίο αναφέρεται το άρθρο 19 παράγραφος 4.». 7) Το άρθρο 19 τροποποιείται ως εξής: α) στην παράγραφο 2 στοιχείο α), οι λέξεις «τις κοινοτικές γενικές άδειες εξαγωγής» γίνονται «τις ενωσιακές γενικές άδειες εξαγωγής»· β) η παράγραφος 4 αντικαθίσταται από το ακόλουθο κείμενο: «4. Η Επιτροπή δημιουργεί ένα ασφαλές και κρυπτογραφημένο σύστημα για την ανταλλαγή πληροφοριών μεταξύ των κρατών μελών και, εφόσον είναι σκόπιμο, αυτής της ίδιας, κατόπιν διαβουλεύσεων με τη Συντονιστική Ομάδα Διπλής Χρήσης που συγκροτείται σύμφωνα με το άρθρο 23. Το Ευρωπαϊκό Κοινοβούλιο τηρείται ενήμερο σχετικά με τον προϋπολογισμό, την ανάπτυξη, την προσωρινή και την τελική συγκρότηση και λειτουργία του συστήματος και το κόστος του δικτύου.». 8) Στο άρθρο 23 προστίθεται η εξής παράγραφος: «3. Η Επιτροπή υποβάλλει ετήσια έκθεση στο Ευρωπαϊκό Κοινοβούλιο για τις δραστηριότητες, τις έρευνες και τις διαβουλεύσεις της Συντονιστικής Ομάδας Διπλής Χρήσης, που υπόκειται στις διατάξεις του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (4). 9) Το άρθρο 25 αντικαθίσταται από το ακόλουθο κείμενο: «Άρθρο 25 1. Κάθε κράτος μέλος ενημερώνει την Επιτροπή σχετικά με τις νομοθετικές, κανονιστικές και διοικητικές διατάξεις που θεσπίζει κατ’ εφαρμογή του παρόντος κανονισμού, συμπεριλαμβανομένων των μέτρων που προβλέπει το άρθρο 24. Η Επιτροπή διαβιβάζει τις πληροφορίες αυτές στα άλλα κράτη μέλη. 2. Ανά τριετία, η Επιτροπή επανεξετάζει την εφαρμογή του παρόντος κανονισμού και υποβάλλει στο Ευρωπαϊκό Κοινοβούλιο και στο Συμβούλιο πλήρη έκθεση σχετικά με την εφαρμογή και τον αντίκτυπό του, η οποία μπορεί να περιλαμβάνει και προτάσεις τροποποίησής του. Τα κράτη μέλη παρέχουν στην Επιτροπή όλα τα κατάλληλα στοιχεία για την εκπόνηση της εν λόγω έκθεσης. 3. Η έκθεση περιλαμβάνει ειδικά τμήματα σχετικά με: α) τη Συντονιστική Ομάδα Διπλής Χρήσης, περιλαμβανομένων των πεπραγμένων της. Οι πληροφορίες που η Επιτροπή παρέχει σχετικά με τις έρευνες και διαβουλεύσεις της Συντονιστικής Ομάδας Διπλής Χρήσης θεωρούνται εμπιστευτικές κατά την έννοια του άρθρου 4 του κανονισμού (ΕΚ) αριθ. 1049/2001. Οι πληροφορίες θεωρούνται οπωσδήποτε εμπιστευτικές εάν η δημοσιοποίησή τους είναι ικανή να έχει σημαντικό αρνητικό αντίκτυπο στον προμηθευτή ή στην πηγή αυτών των πληροφοριών· β) την εφαρμογή του άρθρου 19 παράγραφος 4, με μνεία της προόδου που έχει σημειωθεί ως προς την καθιέρωση του ασφαλούς και κρυπτογραφημένου συστήματος ανταλλαγής πληροφοριών μεταξύ των κρατών μελών και της Επιτροπής· γ) την εφαρμογή του άρθρου 15 παράγραφος 1· δ) την εφαρμογή του άρθρου 15 παράγραφος 2· ε) συνολικές πληροφορίες για τα μέτρα που ελήφθησαν από τα κράτη μέλη βάσει του άρθρου 24 και κοινοποιήθηκαν στην Επιτροπή βάσει της παραγράφου 1 του παρόντος άρθρου. 4. Το αργότερο μέχρι τις 31 Δεκεμβρίου 2013, η Επιτροπή οφείλει να υποβάλει στο Ευρωπαϊκό Κοινοβούλιο και στο Συμβούλιο έκθεση αξιολόγησης της εφαρμογής του παρόντος κανονισμού, με ειδική εστίαση στην εφαρμογή του παραρτήματος ΙΙΒ, Ενωσιακή Γενική Άδεια Εξαγωγής αριθ. EU002, συνοδευόμενη εάν χρειαστεί από νομοθετική πρόταση για την τροποποίηση του παρόντος κανονισμού, ειδικά σε ό,τι αφορά το θέμα των αποστολών μικρής αξίας.». 10) Παρεμβάλλεται το ακόλουθο άρθρο: «Άρθρο 25α Με την επιφύλαξη των διατάξεων για τις συμφωνίες ή τα πρωτόκολλα αμοιβαίας διοικητικής συνδρομής σε τελωνειακά ζητήματα που συνήφθησαν μεταξύ της Ευρωπαϊκής Ένωσης και τρίτων χωρών, το Συμβούλιο δύναται να εξουσιοδοτεί την Επιτροπή να διαπραγματευθεί με τρίτες χώρες συμφωνίες που προβλέπουν την αμοιβαία αναγνώριση των ελέγχων στις εξαγωγές ειδών διπλής χρήσης που καλύπτονται από τον παρόντα κανονισμό και, ειδικότερα, να καταργήσει την απαίτηση έκδοσης άδειας επανεξαγωγής εντός της επικράτειας της Ευρωπαϊκής Ένωσης. Οι διαπραγματεύσεις γίνονται βάσει των διαδικασιών που προβλέπονται στο άρθρο 207 παράγραφος 3 της Συνθήκης για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενεργείας, αναλόγως.». 11) Το παράρτημα II γίνεται παράρτημα ΙΙα και τροποποιείται ως εξής: α) ο τίτλος αντικαθίσταται από το ακόλουθο κείμενο: «ΓΕΝΙΚΗ ΕΝΩΣΙΑΚΗ ΑΔΕΙΑ ΕΞΑΓΩΓΗΣ ΑΡΙΘ. EU001 (που αναφέρεται στο άρθρο 9 παράγραφος 1 του παρόντος κανονισμού) Εξαγωγές στην Αυστραλία, τον Καναδά, την Ιαπωνία, τη Νέα Ζηλανδία, τη Νορβηγία, την Ελβετία, περιλαμβανομένου και του Λιχτενστάιν, και στις Ηνωμένες Πολιτείες της Αμερικής Εκδίδουσα αρχή: Ευρωπαϊκή Ένωση»· β) το μέρος 1 αντικαθίσταται από το ακόλουθο κείμενο: «Μέρος 1 Η παρούσα άδεια εξαγωγής καλύπτει όλα τα είδη διπλής χρήσης που προσδιορίζονται σε οποιονδήποτε κωδικό του παραρτήματος I του παρόντος κανονισμού, εκτός από εκείνα που απαριθμούνται στο παράρτημα ΙΙζ.»· γ) το μέρος 2 διαγράφεται· δ) το μέρος 3 γίνεται μέρος 2 και τροποποιείται ως εξής: i) στην πρώτη παράγραφο η «Κοινότητα» γίνεται «Ένωση»· ii) η «Ελβετία» γίνεται «Ελβετία περιλαμβανομένου και του Λιχτενστάιν»· iii) οι φράσεις «Η γενική κοινοτική άδεια εξαγωγής» και «της γενικής κοινοτικής άδειας εξαγωγής» γίνονται αντιστοίχως «Η παρούσα άδεια» και «της παρούσας άδειας» και η φράση «της παρούσας γενικής κοινοτικής άδειας εξαγωγής» γίνεται «της παρούσας άδειας»· iv) η φράση «επιβληθείσα κατ’ εφαρμογή κοινής θέσης ή κοινής δράσης» γίνεται «επιβληθείσα κατ’ εφαρμογή απόφασης ή κοινής θέσης». 12) Προστίθενται τα παραρτήματα ΙΙβ έως ΙΙζ, ως περιλαμβάνονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τριακοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 16 Νοεμβρίου 2011.

Πυρηνική βιομηχανία

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 245/2012 ΤΗΣ ΕΠΙΤΡΟΠΉΣ της 20ής Μαρτίου 2012 σχετικά με την τροποποίηση του κανονισμού (ΕΚ) αριθ. 1187/2009 όσον αφορά τις εξαγωγές γάλακτος και γαλακτοκομικών προϊόντων στη Δομινικανή Δημοκρατία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 170 και το άρθρο 171 παράγραφος 1 σε συνδυασμό με το άρθρο 4, Εκτιμώντας τα ακόλουθα: (1) Το άρθρο 27 του κανονισμού (ΕΚ) αριθ. 1187/2009 της Επιτροπής, της 27ης Νοεμβρίου 2009, για τον καθορισμό των ειδικών λεπτομερειών εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή για το γάλα και τα γαλακτοκομικά προϊόντα (2), προβλέπει ότι, στο πλαίσιο της εξαγωγικής ποσόστωσης γάλακτος σε σκόνη που ανοίχθηκε από τη Δομινικανή Δημοκρατία, πρέπει να δοθεί προτεραιότητα σε προϊόντα υπαγόμενα σε ειδικούς κωδικούς προϊόντος από την ονοματολογία επιστροφών για εξαγωγή. Αυτός ο περιορισμός τέθηκε προκειμένου να αποτραπεί η υποβολή υπερβολικού πλήθους αιτήσεων πιστοποιητικών, που θα μπορούσε να έχει ως αποτέλεσμα κατακερματισμό της αγοράς και κίνδυνο απώλειας μεριδίου αγοράς για τους εξαγωγείς της Ένωσης. (2) Οι ποσότητες για τις οποίες υποβλήθηκαν αιτήσεις το έτος ποσόστωσης 2011/2012 ήσαν για πρώτη φορά μικρότερες από τις διαθέσιμες ποσότητες. Σε περίπτωση υπολοιπόμενων ποσοτήτων, είναι σκόπιμη η κατανομή αυτών των ποσοτήτων στους αιτούντες που ενδιαφέρονται να λάβουν μεγαλύτερες ποσότητες από τις ζητηθείσες, υπό την προϋπόθεση ότι αυξάνεται αναλογικά η εγγύηση. (3) Προκειμένου να μεγιστοποιηθεί η χρήση της ποσόστωσης στα επόμενα έτη, είναι σκόπιμη η επέκταση του πεδίου εφαρμογής των αιτήσεων πιστοποιητικών σε όλα τα προϊόντα τα οποία καλύπτονται από τη δασμολογική ποσόστωση την προβλεπόμενη στη συμφωνία οικονομικής εταιρικής σχέσης μεταξύ των κρατών Cariforum, αφενός, και της Ευρωπαϊκής Κοινότητας και των κρατών μελών της, αφετέρου (3), της οποίας η υπογραφή και η προσωρινή εφαρμογή έχουν εγκριθεί με την απόφαση 2008/805/ΕΚ του Συμβουλίου (4). Επιπλέον, όσον αφορά την ισχύ των πιστοποιητικών εξαγωγής, η παρέκκλιση του άρθρου 6 παράγραφος 2 του κανονισμού (ΕΚ) αριθ. 1187/2009 δεν πρέπει να περιορίζεται μόνο σε προϊόντα που ανήκουν στην ίδια κατηγορία προϊόντων που αναφέρονται στο παράρτημα I, αλλά πρέπει να επεκτείνεται σε όλα τα προϊόντα τα καλυπτόμενα από τη δασμολογική ποσόστωση. (4) Δεδομένου ότι οι επιστροφές κατά την εξαγωγή καθορίστηκαν σε 0 από το 2008, στις αιτήσεις πιστοποιητικών και στα πιστοποιητικά πρέπει να εμφαίνονται οι κωδικοί συνδυασμένης ονοματολογίας αντί των κωδικών προϊόντων της ονοματολογίας επιστροφών. Οι σχετικές διατάξεις πρέπει να προσαρμοστούν αναλόγως. (5) Για τους σκοπούς της χρηστής διαχείρισης, είναι αναγκαίο να γνωστοποιηθεί στην Επιτροπή πριν από τις 31 Αυγούστου η ποσότητα για την οποία έχουν εκδοθεί πιστοποιητικά. Αντιθέτως, είναι περιττή και μπορεί να καταργηθεί η γνωστοποίηση των ποσοτήτων που έχουν κατανεμηθεί. (6) Το άρθρο 28 παράγραφος 3 στοιχείο α) του κανονισμού (ΕΚ) αριθ. 1187/2009 προβλέπει ότι οι αιτήσεις πιστοποιητικών εξαγωγής είναι παραδεκτές μόνον εφόσον οι αιτούντες συστήσουν εγγύηση σύμφωνα με τις διατάξεις του άρθρου 9. Συνεπώς, η εξαίρεση του άρθρου 9 του υπόψη κανονισμού η οποία ορίζεται στο άρθρο 33 παράγραφος 1 είναι άνευ αντικειμένου. (7) Επομένως, ο κανονισμός (ΕΚ) αριθ. 1187/2009 πρέπει να τροποποιηθεί αναλόγως. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1187/2009 τροποποιείται ως εξής: 1) Στο άρθρο 27 παράγραφος 2, το πρώτο εδάφιο αντικαθίσταται από το ακόλουθο κείμενο: «Μπορεί να κατατίθενται αιτήσεις πιστοποιητικών για όλα τα προϊόντα των κωδικών ΣΟ 0402 10, 0402 21 και 0402 29.». 2) Στο άρθρο 28 παράγραφος 3, το πρώτο εδάφιο αντικαθίσταται από το ακόλουθο κείμενο: «Για να είναι παραδεκτή, μπορεί να υποβάλλεται μόνο μία αίτηση πιστοποιητικού εξαγωγής ανά κωδικό προϊόντος της συνδυασμένης ονοματολογίας και όλες οι αιτήσεις πρέπει να κατατίθεται ταυτοχρόνως στην αρμόδια αρχή ενός μόνον κράτους μέλους.». 3) Το άρθρο 31 τροποποιείται ως εξής: α) Στην παράγραφο 1, το πρώτο εδάφιο αντικαθίσταται από το ακόλουθο κείμενο: «Το αργότερο την πέμπτη εργάσιμη ημέρα μετά τη λήξη της προθεσμίας υποβολής αιτήσεων πιστοποιητικών, τα κράτη μέλη γνωστοποιούν στην Επιτροπή, για καθένα από τα δύο μέρη της ποσόστωσης και για κάθε κωδικό προϊόντος της συνδυασμένης ονοματολογίας, τις ποσότητες για τις οποίες υποβλήθηκαν αιτήσεις πιστοποιητικών ή, ανάλογα με την περίπτωση, ενημερώνει ότι δεν υποβλήθηκαν αιτήσεις.». β) Στην παράγραφο 2, το τρίτο και το τέταρτο εδάφιο αντικαθίστανται από το ακόλουθο κείμενο: «Αν με την εφαρμογή του συντελεστή κατανομής προκύπτει ανά αιτούντα ποσότητα μικρότερη από 20 τόνους, οι αιτούντες μπορούν να αποσύρουν τις αιτήσεις τους. Σε αυτές τις περιπτώσεις ενημερώνουν την αρμόδια αρχή εντός τριών εργάσιμων ημερών από τη δημοσίευση της απόφασης της Επιτροπής. Η εγγύηση αποδεσμεύεται αμέσως. Εντός οκτώ εργάσιμων ημερών από τη δημοσίευση της απόφασης, η αρμόδια αρχή γνωστοποιεί στην Επιτροπή τις ποσότητες, κατανεμημένες ανά κωδικό προϊόντος της συνδυασμένης ονοματολογίας, για τις οποίες αποσύρθηκαν οι αιτήσεις και για τις οποίες αποδεσμεύθηκε η εγγύηση. Σε περίπτωση υποβολής αιτήσεων πιστοποιητικών για ποσότητες προϊόντος που δεν υπερβαίνουν τις ποσοστώσεις του άρθρου 28 παράγραφος 1, η Επιτροπή κατανέμει τις υπόλοιπες ποσότητες κατ’ αναλογία προς τις ζητηθείσες ποσότητες, καθορίζοντας συντελεστή κατανομής. Οι ποσότητες που προκύπτουν με την εφαρμογή του συντελεστή στρογγυλεύονται προς τα κάτω στο πλησιέστερο ακέραιο kg. Εντός μιας εβδομάδας από τη δημοσίευση του συντελεστή κατανομής, οι επιχειρηματίες ενημερώνουν την αρμόδια αρχή σχετικά με τη συμπληρωματική ποσότητα που αποδέχονται. Η συσταθείσα εγγύηση αυξάνεται αναλόγως.». 4) Το άρθρο 32 τροποποιείται ως εξής: α) Στην παράγραφο 1, το τρίτο εδάφιο αντικαθίσταται από το ακόλουθο κείμενο: «Για καθένα από τα δύο μέρη της ποσόστωσης που αναφέρεται στο άρθρο 28 παράγραφος 1, τα κράτη μέλη γνωστοποιούν στην Επιτροπή το αργότερο μέχρι το τέλος Φεβρουαρίου τις ποσότητες για τις οποίες εκδόθηκαν πιστοποιητικά, κατανεμημένες ανά κωδικό προϊόντος της συνδυασμένης ονοματολογίας.». β) Στην παράγραφο 2 προστίθεται το ακόλουθο εδάφιο: «Για τους σκοπούς του άρθρου 6 παράγραφος 2, το πιστοποιητικό εξαγωγής ισχύει επίσης για κάθε προϊόν που υπάγεται στους κωδικούς οι οποίοι αναφέρονται στο πρώτο εδάφιο του άρθρου 27 παράγραφος 2.». γ) Η παράγραφος 5 αντικαθίσταται από το ακόλουθο κείμενο: «5. Για καθένα από τα δύο μέρη της ποσόστωσης που αναφέρεται στο άρθρο 28 παράγραφος 1 και σχετικά με την προηγούμενη δωδεκάμηνη περίοδο που αναφέρεται στο άρθρο 28 παράγραφος 1, το αργότερο μέχρι τις 31 Αυγούστου κάθε έτους, τα κράτη μέλη γνωστοποιούν στην Επιτροπή, κατανεμημένες ανά κωδικό προϊόντος της συνδυασμένης ονοματολογίας: - την ποσότητα για την οποία δεν εκδόθηκαν ή ακυρώθηκαν πιστοποιητικά, - την εξαχθείσα ποσότητα.». 5) Στο άρθρο 33, η παράγραφος 1 αντικαθίσταται από το ακόλουθο κείμενο: «1. Το κεφάλαιο II εφαρμόζεται, εξαιρουμένων των άρθρων 7 και 10.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από το έτος ποσόστωσης 2012/2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Μαρτίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 23ης Ιανουαρίου 2012 σχετικά με τη θέση που θα λάβει η Ευρωπαϊκή Ένωση στη Μεικτή Επιτροπή του ΕΟΧ όσον αφορά την τροποποίηση του παραρτήματος ΧΙΙΙ (Μεταφορές) της συμφωνίας για τον ΕΟΧ (2012/54/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 218 παράγραφος 9, Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο (1) και ιδίως το άρθρο 1 παράγραφος 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το παράρτημα ΧΙΙΙ της συμφωνίας για τον Ευρωπαϊκό Οικονομικό Χώρο (2) (εφεξής καλούμενη «η συμφωνία για τον ΕΟΧ») περιλαμβάνει ειδικές διατάξεις και ρυθμίσεις σχετικά με τις μεταφορές. (2) Ο κανονισμός (ΕΚ) αριθ. 255/2010 της Επιτροπής, της 25ης Μαρτίου 2010, για καθορισμό κοινών κανόνων διαχείρισης της ροής της εναέριας κυκλοφορίας (3) πρέπει να ενσωματωθεί στη συμφωνία για τον ΕΟΧ. (3) Το παράρτημα XIII της συμφωνίας για τον ΕΟΧ πρέπει, επομένως, να τροποποιηθεί αναλόγως. (4) Η θέση της Ένωσης στη Μεικτή Επιτροπή του ΕΟΧ θα πρέπει να βασισθεί στο επισυναπτόμενο σχέδιο απόφασης. της Μεικτής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η θέση που θα λάβει η Ένωση στη Μεικτή Επιτροπή του ΕΟΧ για την προτεινόμενη τροποποίηση του παραρτήματος XIII (Μεταφορές) της συμφωνίας για τον ΕΟΧ θα βασισθεί στο επισυναπτόμενο στην παρούσα απόφαση σχέδιο απόφασης της Μεικτής Επιτροπής του ΕΟΧ. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 23 Ιανουαρίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Κυκλοφοριακές διατάξεις


ΚΑΝΟΝΙΣΜΌΣ (ΕΕ) αριθ. 721/2010 ΤΗΣ ΕΠΙΤΡΟΠΉΣ της 11ης Αυγούστου 2010 σχετικά με την έναρξη έρευνας όσον αφορά την πιθανή καταστρατήγηση των αντισταθμιστικών μέτρων που επιβλήθηκαν με τον κανονισμό (ΕΚ) αριθ. 598/2009 του Συμβουλίου στις εισαγωγές βιοντίζελ καταγωγής Ηνωμένων Πολιτειών της Αμερικής από εισαγωγές βιοντίζελ που αποστέλλονται από τον Καναδά και τη Σιγκαπούρη, είτε δηλώνονται ως καταγωγής Καναδά και Σιγκαπούρης είτε όχι, και από εισαγωγές βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε βιοντίζελ καταγωγής Ηνωμένων Πολιτειών Αμερικής και σχετικά με την υπαγωγή αυτών των εισαγωγών σε καταγραφή Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 597/2009 του Συμβουλίου της 11 Ιουνίου 2009 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής ο «βασικός κανονισμός») , και ιδίως το άρθρο 23 παράγραφος 4 και το άρθρο 24 παράγραφος 3 και άρθρο 24 παράγραφος 5, Κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: Εκτιμώντας τα ακόλουθα: Α. ΑΙΤΗΣΗ Η Ευρωπαϊκή Επιτροπή (στο εξής «η Επιτροπή») έλαβε αίτηση, σύμφωνα με το άρθρο 23 παράγραφος 4 του βασικού κανονισμού, με την οποία της ζητείται να ερευνήσει την πιθανή καταστρατήγηση των αντισταθμιστικών μέτρων που επιβλήθηκαν στις εισαγωγές βιοντίζελ καταγωγής Ηνωμένων Πολιτειών της Αμερικής. Η αίτηση υποβλήθηκε στις 30 Ιουνίου 2010 από το European Biodiesel Board (EBB) εξ ονόματος των παραγωγών βιοντίζελ της Ένωσης. B. ΠΡΟΪΟΝ Το προϊόν που εξετάζεται για πιθανή καταστρατήγηση είναι μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης (gas oils) που προέρχονται από σύνθεση ή/και υδρογονοκατεργασία, μη ορυκτής προέλευσης, κοινώς γνωστά ως «βιοντίζελ», σε καθαρή μορφή ή σε μορφή μείγματος με περιεκτικότητα κατά βάρος πάνω από 20 % σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης (gas oils) που προέρχονται από σύνθεση ή/και υδρογονοκατεργασία, μη ορυκτής προέλευσης, τα οποία υπάγονται προς το παρόν στους κωδικούς ΣΟ ex 1516 20 98, ex 1518 00 91, ex 1518 00 99, ex 2710 19 41, 3824 90 91, ex 3824 90 97, καταγωγής Ηνωμένων Πολιτειών της Αμερικής («το υπό εξέταση προϊόν»). Το προϊόν που ερευνάται είναι μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης (gas oils) που προέρχονται από σύνθεση ή/και υδρογονοκατεργασία, μη ορυκτής προέλευσης, κοινώς γνωστά ως «βιοντίζελ», σε καθαρή μορφή ή σε μορφή μείγματος με περιεκτικότητα κατά βάρος πάνω από 20 % σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης (gas oils) που προέρχονται από σύνθεση ή/και υδρογονοκατεργασία, μη ορυκτής προέλευσης, που αποστέλλονται από τον Καναδά και τη Σιγκαπούρη και βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε μονοαλκυλεστέρες λιπαρών οξέων και/ή παραφινικά πετρέλαια εσωτερικής καύσης (gas oils) που προέρχονται από σύνθεση και/ή υδρογονοκατεργασία, μη ορυκτής προέλευσης, καταγωγής Ηνωμένων Πολιτειών Αμερικής («το υπό έρευνα προϊόν»), τα οποία υπάγονται προς το παρόν στους ίδιους κωδικούς ΣΟ με το υπό εξέταση προϊόν, εκτός από τον κωδικό ΣΟ 3824 90 91 για τον οποίο η έρευνα περιορίζεται σε προϊόντα που αποστέλλονται από τον Καναδά και τη Σιγκαπούρη. Γ. ΥΠΑΡΧΟΝΤΑ ΜΕΤΡΑ Τα μέτρα που ισχύουν σήμερα και που αποτελούν πιθανώς αντικείμενο καταστρατήγησης συνίστανται σε αντισταθμιστικά μέτρα που έχουν επιβληθεί με τον κανονισμό (ΕΚ) αριθ. 598/2009 του Συμβουλίου (2). Δ. ΑΙΤΙΟΛΟΓΗΣΗ Η αίτηση περιέχει επαρκή, εκ πρώτης όψεως, αποδεικτικά στοιχεία ότι τα αντισταθμιστικά μέτρα στις εισαγωγές βιοντίζελ καταγωγής Ηνωμένων Πολιτειών Αμερικής καταστρατηγούνται με τη μεταφόρτωση βιοντίζελ μέσω Καναδά και Σιγκαπούρης και με εξαγωγές του βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε βιοντίζελ. Τα αποδεικτικά στοιχεία που υποβλήθηκαν είναι τα εξής: Από την αίτηση προκύπτει ότι, μετά την επιβολή μέτρων στο υπό εξέταση προϊόν, παρατηρήθηκε σημαντική μεταβολή του τρόπου διεξαγωγής των εμπορικών συναλλαγών που αφορούν τις εξαγωγές από τις Ηνωμένες Πολιτείες της Αμερικής, τον Καναδά και τη Σιγκαπούρη προς την Ένωση, για την οποία δεν υπάρχει επαρκής λόγος ή αιτιολόγηση άλλη εκτός από την επιβολή του δασμού. Η μεταβολή αυτή στον τρόπο διεξαγωγής των εμπορικών συναλλαγών φαίνεται να οφείλεται στη μεταφόρτωση βιοντίζελ καταγωγής Ηνωμένων Πολιτειών Αμερικής μέσω Καναδά και Σιγκαπούρης. Επίσης αναφέρθηκε ότι, μετά την επιβολή των μέτρων, οι εξαγωγές βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε βιοντίζελ από τις Ηνωμένες Πολιτείες Αμερικής άρχισαν να φτάνουν στην Ένωση, εκμεταλλευόμενοι, σύμφωνα με τους ισχυρισμούς, το κατώτατο όριο περιεκτικότητας σε βιοντίζελ που ορίζεται στην περιγραφή του υπό εξέταση προϊόντος. Επιπλέον, η αίτηση περιέχει επαρκή εκ πρώτης όψεως αποδεικτικά στοιχεία σύμφωνα με τα οποία οι επανορθωτικές συνέπειες των ισχυόντων αντισταθμιστικών μέτρων στο υπό εξέταση προϊόν εξουδετερώνονται όσον αφορά την ποσότητα και την τιμή. Σημαντικοί όγκοι εισαγωγών βιοντίζελ από τον Καναδά και τη Σιγκαπούρη και βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε βιοντίζελ, φαίνεται ότι έχουν αντικαταστήσει τις εισαγωγές του υπό εξέταση προϊόντος. Επιπροσθέτως, υπάρχουν επαρκή στοιχεία ότι αυτός ο αυξημένος όγκος εισαγωγών γίνεται σε τιμές πολύ χαμηλότερες της μη ζημιογόνου τιμής που καθορίστηκε στην έρευνα και η οποία οδήγησε στα ισχύοντα μέτρα. Τέλος, η αίτηση περιέχει επαρκή εκ πρώτης όψεως αποδεικτικά στοιχεία σύμφωνα με τα οποία οι τιμές του προϊόντος που αποτελεί αντικείμενο της έρευνας εξακολουθούν να επιδοτούνται όπως είχε καθοριστεί προηγουμένως. Εάν, κατά τη διάρκεια της έρευνας, διαπιστωθούν πρακτικές καταστρατήγησης που προβλέπονται στο άρθρο 23 του βασικού κανονισμού, εκτός από αυτές που προαναφέρονται, η έρευνα μπορεί να καλύψει και τις πρακτικές αυτές. E. ΔΙΑΔΙΚΑΣΙΕΣ Βάσει των παραπάνω, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη έρευνας σύμφωνα με το άρθρο 23 του βασικού κανονισμού και την υπαγωγή σε καταγραφή των εισαγωγών βιοντίζελ που αποστέλλονται από τον Καναδά και τη Σιγκαπούρη, είτε δηλώνονται ως καταγωγής Καναδά και Σιγκαπούρης είτε όχι, καθώς και των εισαγωγών από τις Ηνωμένες Πολιτείες Αμερικής βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε μονοαλκυλεστέρες λιπαρών οξέων και/ή παραφινικά πετρέλαια εσωτερικής καύσης (gas oils) που προέρχονται από σύνθεση και/ή υδρογονοκατεργασία, μη ορυκτής προέλευσης, σύμφωνα με το άρθρο 24 παράγραφος 5 του βασικού κανονισμού. α) Ερωτηματολόγια Προκειμένου να λάβει τις πληροφορίες που κρίνει απαραίτητες για την έρευνά της, η Επιτροπή θα αποστείλει ερωτηματολόγια στους εξαγωγείς/παραγωγούς και στις ενώσεις εξαγωγέων/παραγωγών στον Καναδά και τη Σιγκαπούρη, στους εξαγωγείς/παραγωγούς και στις ενώσεις εξαγωγέων/παραγωγών στις Ηνωμένες Πολιτείες Αμερικής, στους γνωστούς εισαγωγείς και τις γνωστές ενώσεις εισαγωγέων στην Ένωση και στις αρχές των Ηνωμένων Πολιτειών Αμερικής, του Καναδά και της Σιγκαπούρης. Ενδεχομένως, κατά περίπτωση, μπορούν να ζητηθούν πληροφορίες και από τον ενωσιακό κλάδο παραγωγής. Εν πάση περιπτώσει, όλα τα ενδιαφερόμενα μέρη θα πρέπει να επικοινωνήσουν με την Επιτροπή το συντομότερο δυνατό και το αργότερο έως την προθεσμία που ορίζεται στο άρθρο 3 του παρόντος κανονισμού, προκειμένου να διαπιστώσουν εάν αναφέρονται στην αίτηση και να ζητήσουν ένα ερωτηματολόγιο εντός της προθεσμίας που ορίζεται στο άρθρο 3 παράγραφος 1 του παρόντος κανονισμού, δεδομένου ότι η προθεσμία που ορίζεται στο άρθρο 3 παράγραφος 2 του παρόντος κανονισμού ισχύει για όλα τα ενδιαφερόμενα μέρη. Οι αρχές των Ηνωμένων Πολιτειών της Αμερικής και του Καναδά και της Σιγκαπούρης θα ειδοποιηθούν για την έναρξη της έρευνας. β) Συγκέντρωση πληροφοριών και ακροάσεις Όλα τα ενδιαφερόμενα μέρη καλούνται διά του παρόντος να γνωστοποιήσουν τις απόψεις τους γραπτώς και να υποβάλουν αποδεικτικά στοιχεία. Επιπλέον, η Επιτροπή μπορεί να δεχτεί σε ακρόαση τα ενδιαφερόμενα μέρη, εφόσον υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση. γ) Απαλλαγή από την υποχρέωση καταγραφής εισαγωγών ή από τα μέτρα Σύμφωνα με το άρθρο 23 παράγραφος 5 του βασικού κανονισμού, οι εισαγωγές του υπό έρευνα προϊόντος μπορούν να απαλλαγούν από την υποχρέωση καταγραφής ή από τα μέτρα, εάν η εισαγωγή δεν αποτελεί καταστρατήγηση. Δεδομένου ότι η πιθανή καταστρατήγηση λαμβάνει χώρα εκτός της Ένωσης, μπορούν να παραχωρηθούν απαλλαγές, σύμφωνα με το άρθρο 23 παράγραφος 5 του βασικού κανονισμού, σε παραγωγούς του προϊόντος που αποτελεί αντικείμενο της έρευνας, οι οποίοι μπορούν να αποδείξουν ότι δεν συνδέονται (3) με οποιονδήποτε παραγωγό που υπάγεται στα μέτρα (4) και διαπιστώνεται ότι δεν εμπλέκονται σε πρακτικές καταστρατήγησης όπως ορίζεται στα άρθρα 23 παράγραφος 3 βασικού κανονισμού. Οι παραγωγοί που επιθυμούν να απαλλαγούν θα πρέπει να υποβάλουν αίτηση συνοδευόμενη από τα κατάλληλα αποδεικτικά στοιχεία εντός της προθεσμίας που ορίζεται στο άρθρο 3 παράγραφος 3 του παρόντος κανονισμού. ΣΤ. ΚΑΤΑΓΡΑΦΗ Σύμφωνα με το άρθρο 24 παράγραφος 5 του βασικού κανονισμού, οι εισαγωγές του προϊόντος που αποτελεί αντικείμενο της έρευνας πρέπει να υπάγονται σε καταγραφή προκειμένου να εξασφαλίζεται ότι, σε περίπτωση που από την έρευνα προκύψουν ευρήματα καταστρατήγησης, θα επιβάλλονται αντισταθμιστικοί δασμοί στο ύψος που αναλογεί αναδρομικά από την ημερομηνία καταγραφής αυτών των εισαγωγών που αποστέλλονται από τον Καναδά και τη Σιγκαπούρη καθώς και των εισαγωγών από τις Ηνωμένες Πολιτείες Αμερικής βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε μονοαλκυλεστέρες λιπαρών οξέων και/ή παραφινικά πετρέλαια εσωτερικής καύσης (gas oils) που προέρχονται από σύνθεση και/ή υδρογονοκατεργασία, μη ορυκτής προέλευσης. Προκειμένου η καταγραφή να είναι επαρκώς αποτελεσματική ενόψει ενδεχόμενης αναδρομικής είσπραξης του δασμού αντιντάμπινγκ, ο διασαφητής διευκρινίζει στην τελωνειακή διασάφηση την αναλογία του μείγματος, κατά βάρος, επί της συνολικής περιεκτικότητας σε μονοαλκυλεστέρες λιπαρών οξέων και/ή παραφινικά πετρέλαια εσωτερικής καύσης (gas oils) που προέρχονται από σύνθεση και/ή υδρογονοκατεργασία, μη ορυκτής προέλευσης (περιεκτικότητα βιοντίζελ). Ζ. ΠΡΟΘΕΣΜΙΕΣ Για λόγους χρηστής διοίκησης, θα πρέπει να ορίζονται οι προθεσμίες εντός των οποίων: - τα ενδιαφερόμενα μέρη πρέπει να αναγγελθούν στην Επιτροπή, να γνωστοποιήσουν γραπτώς τις απόψεις τους και να υποβάλουν απαντήσεις στο ερωτηματολόγιο ή τυχόν άλλα στοιχεία, προκειμένου να ληφθούν υπόψη κατά την έρευνα, - οι παραγωγοί στον Καναδά, τη Σιγκαπούρη και τις Ηνωμένες Πολιτείες Αμερικής μπορούν να υποβάλουν αίτηση απαλλαγής από την καταγραφή των εισαγωγών ή από τα μέτρα, - τα ενδιαφερόμενα μέρη μπορούν να υποβάλουν γραπτή αίτηση για να γίνουν δεκτά σε ακρόαση από την Επιτροπή. Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που ορίζονται στον βασικό κανονισμό εξαρτάται από το εάν το ενδιαφερόμενο μέρος θα αναγγελθεί εντός των προθεσμιών που ορίζονται στο άρθρο 3 του παρόντος κανονισμού. H. ΑΡΝΗΣΗ ΣΥΝΕΡΓΑΣΙΑΣ Όταν ένα ενδιαφερόμενο μέρος αρνείται την πρόσβαση σε απαραίτητες πληροφορίες ή δεν τις παρέχει εντός των προθεσμιών ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αποφατικά, σύμφωνα με το άρθρο 28 του βασικού κανονισμού, με βάση τα διαθέσιμα στοιχεία. Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία. Εάν ένα ενδιαφερόμενο μέρος δεν συνεργάζεται ή συνεργάζεται μόνον εν μέρει και, συνεπώς, τα συμπεράσματα βασίζονται στα διαθέσιμα πραγματικά στοιχεία, σύμφωνα με το άρθρο 28 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος από ό,τι θα ήταν εάν είχε συνεργαστεί. Θ. ΧΡΟΝΟΔΙΑΓΡΑΜΜΑ ΤΗΣ ΕΡΕΥΝΑΣ Η έρευνα θα ολοκληρωθεί, σύμφωνα με το άρθρο 23 παράγραφος 4 του βασικού κανονισμού, εντός εννέα μηνών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης. Ι. ΕΠΕΞΕΡΓΑΣΙΑ ΠΡΟΣΩΠΙΚΩΝ ΔΕΔΟΜΕΝΩΝ Σημειώνεται ότι οποιαδήποτε δεδομένα προσωπικού χαρακτήρα συγκεντρωθούν σε αυτή την έρευνα θα αντιμετωπιστούν σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (5). ΙΑ. ΣΥΜΒΟΥΛΟΣ ΑΚΡΟΑΣΕΩΝ Σημειώνεται επίσης ότι, αν τα ενδιαφερόμενα μέρη θεωρούν ότι αντιμετωπίζουν δυσκολίες κατά την άσκηση του δικαιώματός τους υπεράσπισης, μπορούν να ζητήσουν την παρέμβαση του συμβούλου ακροάσεων της ΓΔ Εμπορίου. Ο σύμβουλος ακροάσεων ενεργεί ως διαμεσολαβητής μεταξύ των ενδιαφερόμενων μερών και των υπηρεσιών της Επιτροπής παρέχοντας, όπου χρειαστεί, συμβουλές για διαδικαστικά θέματα που αφορούν την προστασία των συμφερόντων τους στην εν λόγω έρευνα, ιδίως όσον αφορά θέματα σχετικά με την πρόσβαση στον φάκελο, την εμπιστευτικότητα, την παράταση των προθεσμιών και την επεξεργασία των παρατηρήσεων που υποβάλλονται γραπτώς και/ή προφορικώς. Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στο δικτυακό τόπο της ΓΔ Εμπορίου (http://ec.europa.eu/trade). ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κινείται έρευνα δυνάμει του άρθρου 23 παράγραφος 4 του κανονισμού (ΕΚ) αριθ. 597/2009 του Συμβουλίου, προκειμένου να διαπιστωθεί: α) εάν οι εισαγωγές στην Ένωση μονοαλκυλεστέρων λιπαρών οξέων και/ή παραφινικών πετρελαίων εσωτερικής καύσης (gas oils) που προέρχονται από σύνθεση και/ή υδρογονοκατεργασία, μη ορυκτής προέλευσης (κοινώς γνωστά ως «βιοντίζελ»), σε καθαρή μορφή ή σε μορφή μείγματος με περιεκτικότητα κατά βάρος άνω του 20 % σε μονοαλκυλεστέρες λιπαρών οξέων και/ή παραφινικά πετρέλαια εσωτερικής καύσης (gas oils) που προέρχονται από σύνθεση και/ή υδρογονοκατεργασία, μη ορυκτής προέλευσης, που αποστέλλονται από τον Καναδά και τη Σιγκαπούρη, είτε δηλώνονται ως καταγωγής Καναδά και Σιγκαπούρης είτε όχι, και υπάγονται προς το παρόν στους κωδικούς ΣΟ ex 1516 20 98 (κωδικός TARIC 1516209821), ex 1518 00 91 (κωδικός TARIC 1518009121), ex 1518 00 99 (κωδικός TARIC 1518009921), ex 2710 19 41 (κωδικός TARIC 2710194121), ex 3824 90 91 (κωδικός TARIC 3824909110) και ex 3824 90 97 (κωδικός TARIC 3824909701) καταστρατηγούν τα μέτρα που επιβάλλει ο κανονισμός (ΕΚ) αριθ. 598/2009 του Συμβουλίου και β) εάν οι εισαγωγές στην Ένωση βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης (gas oils) που προέρχονται από σύνθεση ή/και υδρογονοκατεργασία, μη ορυκτής προέλευσης, καταγωγής Ηνωμένων Πολιτειών Αμερικής και υπάγονται προς το παρόν στους κωδικούς ΣΟ ex 1516 20 98 (κωδικός TARIC 1516209830), ex 1518 00 91 (κωδικός TARIC 1518009130), ex 1518 00 99 (κωδικός TARIC 1518009930), ex 2710 19 41 (κωδικός TARIC 2710194130), και ex 3824 90 97 (κωδικός TARIC 3824909704) καταστρατηγούν τα μέτρα που επιβάλλει ο κανονισμός (ΕΚ) αριθ. 598/2009 του Συμβουλίου. Άρθρο 2 Οι τελωνειακές αρχές καλούνται, δυνάμει του άρθρου 23 παράγραφος 4 και του άρθρου 24 παράγραφος 5 του κανονισμού (ΕΚ) αριθ. 597/2009 του Συμβουλίου, να λάβουν τα κατάλληλα μέτρα για την καταγραφή των εισαγωγών στην Ένωση που ορίζονται στο άρθρο 1 του παρόντος κανονισμού. Ο διασαφητής διευκρινίζει στην τελωνειακή διασάφηση την αναλογία του μείγματος, κατά βάρος, επί της συνολικής περιεκτικότητας σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης (gas oils) που προέρχονται από σύνθεση ή/και υδρογονοκατεργασία, μη ορυκτής προέλευσης (περιεκτικότητα βιοντίζελ). Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού. Η Επιτροπή δύναται, με κανονισμό, να ζητήσει από τις τελωνειακές αρχές να σταματήσουν την καταγραφή όσον αφορά τις εισαγωγές στην Ένωση προϊόντων που κατασκευάζονται από παραγωγούς οι οποίοι έχουν υποβάλει αιτήσεις απαλλαγής από την καταγραφή και έχει διαπιστωθεί ότι πληρούν τους όρους για να τους παραχωρηθεί απαλλαγή. Άρθρο 3 1. Τα ερωτηματολόγια πρέπει να ζητηθούν από την Επιτροπή εντός 15 ημερών από τη δημοσίευση του παρόντος κανονισμού στην Επίσημη Εφημερίδα της Ευρωπαϊκής Ένωσης. 2. Τα ενδιαφερόμενα μέρη, προκειμένου να ληφθούν υπόψη οι παρατηρήσεις τους κατά την έρευνα, οφείλουν να αναγγελθούν ερχόμενα σε επαφή με την Επιτροπή, να κοινοποιήσουν τις απόψεις τους γραπτώς και να απαντήσουν στο ερωτηματολόγιο ή να υποβάλουν τυχόν άλλες πληροφορίες, εντός 37 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης, εκτός αν προσδιορίζεται διαφορετικά. 3. Οι παραγωγοί στον Καναδά, τη Σιγκαπούρη και τις Ηνωμένες Πολιτείες Αμερικής που αιτούνται να απαλλαγούν από την καταγραφή των εισαγωγών ή από τα μέτρα πρέπει να υποβάλουν αίτηση συνοδευόμενη από κατάλληλα αποδεικτικά στοιχεία εντός της ίδιας προθεσμίας των 37 ημερών. 4. Τα ενδιαφερόμενα μέρη μπορούν επίσης να αιτηθούν να γίνουν δεκτά για ακρόαση από την Επιτροπή εντός της ίδιας προθεσμίας των 37 ημερών. 5. Οποιαδήποτε στοιχεία, οποιαδήποτε αίτηση για ακρόαση ή για ερωτηματολόγιο καθώς επίσης και οποιαδήποτε αίτηση για απαλλαγή από την καταγραφή εισαγωγών ή από τα μέτρα πρέπει να υποβάλλονται γραπτώς (όχι σε ηλεκτρονική μορφή, εκτός κι αν ορίζεται διαφορετικά) και θα πρέπει να αναφέρεται το ονοματεπώνυμο, η διεύθυνση, η ηλεκτρονική διεύθυνση, καθώς και οι αριθμοί τηλεφώνου και φαξ του ενδιαφερόμενου μέρους. Όλα τα γραπτώς υποβαλλόμενα στοιχεία, συμπεριλαμβανομένων των στοιχείων που απαιτούνται από τον παρόντα κανονισμό, οι απαντήσεις στο ερωτηματολόγιο και η αλληλογραφία που παρέχουν τα ενδιαφερόμενα μέρη εμπιστευτικώς φέρουν την ένδειξη «Limited» (Περιορισμένης διανομής) (6) και, σύμφωνα με το άρθρο 29 παράγραφος 2 του βασικού κανονισμού, συνοδεύονται από μη εμπιστευτικού χαρακτήρα περίληψη, η οποία φέρει την ένδειξη «For inspection by interested parties» (Για επιθεώρηση από τα ενδιαφερόμενα μέρη). Διεύθυνση της Επιτροπής για την αλληλογραφία: European Commission Directorate-General for Trade Directorate H Office: N-105 4/92 1049 Bruxelles/Brussel BELGIQUE/BELGIË Φαξ +32 22956505 Άρθρο 4 Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Αυγούστου 2010.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 572/2012 ΤΗΣ ΕΠΙΤΡΟΠΉΣ της 28ης Ιουνίου 2012 για την καταγραφή των εισαγωγών ορισμένων παρασκευασμένων ή διατηρημένων εσπεριδοειδών (συγκεκριμένα μανταρινιών κ.λπ.) καταγωγής Λαϊκής Δημοκρατίας της Κίνας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση του Δικαστηρίου της Ευρωπαϊκής Ένωσης («ΔΕΕ») στην υπόθεση C-338/10 της 22ας Μαρτίου 2012, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 10 παράγραφος 4 και το άρθρο 14 παράγραφος 5, Έπειτα από διαβούλευση με τη συμβουλευτική επιτροπή, Εκτιμώντας τα ακόλουθα: Η Ευρωπαϊκή Επιτροπή («Επιτροπή») έλαβε αίτηση, σύμφωνα με το άρθρο 14 παράγραφος 5 του βασικού κανονισμού, για την υποβολή σε καταγραφή των εισαγωγών ορισμένων παρασκευασμένων ή διατηρημένων εσπεριδοειδών (συγκεκριμένα μανταρινιών κ.λπ.) καταγωγής Λαϊκής Δημοκρατίας της Κίνας. Α. ΥΠΟ ΕΞΕΤΑΣΗ ΠΡΟΪΟΝ (1) Το προϊόν που αφορά η προαναφερόμενη καταγραφή είναι παρασκευασμένα ή διατηρημένα μανταρίνια (στα οποία περιλαμβάνονται τα είδη tangerines και satsumas), κλημεντίνες, wilkings και άλλα παρόμοια υβρίδια εσπεριδοειδών, χωρίς προσθήκη αλκοόλης, με ή χωρίς προσθήκη ζάχαρης ή άλλης γλυκαντικής ύλης, όπως ορίζονται στην κλάση 2008 της ΣΟ, καταγωγής Λαϊκής Δημοκρατίας της Κίνας, που υπάγονται σήμερα στους κωδικούς ΣΟ 2008 30 55, 2008 30 75 και ex 2008 30 90 (κωδικοί TARIC 2008309061, 2008309063, 2008309065, 2008309067, 2008309069). Β. Η ΑΠΟΦΑΣΗ ΤΟΥ ΔΙΚΑΣΤΗΡΙΟΥ (2) Στις 22 Μαρτίου 2012, στην υπόθεση C-338/10, το Δικαστήριο της Ευρωπαϊκής Ένωσης («ΔΕΕ») κήρυξε ανίσχυρο τον κανονισμό (ΕΚ) αριθ. 1355/2008 του Συμβουλίου, της 18ης Δεκεμβρίου 2008, για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων παρασκευασμένων ή διατηρημένων εσπεριδοειδών (συγκεκριμένα μανταρινιών κ.λπ.) καταγωγής Λαϊκής Δημοκρατίας της Κίνας (2) («κανονισμός για τον οριστικό δασμό αντιντάμπινγκ» ή «επίμαχος κανονισμός»). (3) Η απόφαση του ΔΕΕ βασίστηκε στη σκέψη ότι η Επιτροπή δεν επέδειξε την απαιτούμενη επιμέλεια κατά τον καθορισμό της κανονικής αξίας με βάση την τιμή ή την κατασκευασμένη αξία σε τρίτη χώρα με οικονομία αγοράς, όπως ορίζεται στο άρθρο 2 παράγραφος 7 στοιχείο α) του βασικού κανονισμού. (4) Ως συνέπεια της απόφασης αυτής, οι εισαγωγές στην Ευρωπαϊκή Ένωση ορισμένων παρασκευασμένων ή διατηρημένων εσπεριδοειδών (συγκεκριμένα, μανταρινιών κ.λπ.) δεν υπόκεινται πλέον στα μέτρα αντιντάμπινγκ που επιβλήθηκαν από τον κανονισμό (ΕΚ) αριθ. 1355/2008. (5) Έπειτα από την απόφαση του ΔΕΕ, η Επιτροπή αποφάσισε να αρχίσει εκ νέου την έρευνα αντιντάμπινγκ σχετικά με τις εισαγωγές ορισμένων παρασκευασμένων ή διατηρημένων εσπεριδοειδών (συγκεκριμένα μανταρινιών κ.λπ.) καταγωγής Λαϊκής Δημοκρατίας της Κίνας, η οποία είχε κινηθεί με τον βασικό κανονισμό. Η εκ νέου έναρξη περιορίζεται στην εφαρμογή του πορίσματος του ΔΕΕ, όπως μνημονεύεται παραπάνω (3). Γ. ΑΙΤΗΣΗ (6) Έπειτα από την απόφαση του ΔΕΕ, η ισπανική εθνική ομοσπονδία των ενώσεων επεξεργασμένων φρούτων και λαχανικών («FENAVAL», πρώην «FNACV») («αιτών») ζήτησε να υποβάλλονται σε καταγραφή οι εισαγωγές του υπό εξέταση προϊόντος σύμφωνα με το άρθρο 14 παράγραφος 5 του βασικού κανονισμού, έτσι ώστε να μπορούν να εφαρμοστούν στη συνέχεια μέτρα κατά των εν λόγω εισαγωγών από την ημερομηνία της εν λόγω καταγραφής. Δ. ΛΟΓΟΙ ΓΙΑ ΤΗΝ ΚΑΤΑΓΡΑΦΗ (7) Ο αιτών κατέθεσε ότι η κήρυξη ακυρότητας από το ΔΕΕ των υπό εξέταση μέτρων αντιντάμπινγκ ενάμιση χρόνο πριν την προβλεπόμενη λήξη τους, για λόγους άλλους από την απουσία ντάμπινγκ και συνακόλουθης ζημίας θέτει σε σοβαρό κίνδυνο τη βιωσιμότητά του. Ως προς αυτό επισήμανε ειδικότερα τον άμεσο κίνδυνο σώρευσης σημαντικών αποθεμάτων των υπό εξέταση εισαγωγών, όπως είχε γίνει και στο παρελθόν. Ζήτησε, ως εκ τούτου, την καταγραφή των εν λόγω εισαγωγών. (8) Σύμφωνα με το άρθρο 14 παράγραφος 5 του βασικού κανονισμού, η Επιτροπή έχει τη δυνατότητα, κατόπιν διαβουλεύσεων με τη συμβουλευτική επιτροπή, να ζητήσει από τις τελωνειακές αρχές να προβούν στις κατάλληλες ενέργειες για την καταγραφή των εισαγωγών, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους. Οι εισαγωγές είναι δυνατό να υποβάλλονται υποχρεωτικά σε καταγραφή ύστερα από αίτηση του ενωσιακού κλάδου παραγωγής με επαρκή στοιχεία, ώστε να δικαιολογείται η ενέργεια αυτή. (9) Η αίτηση περιλαμβάνει επαρκή αποδεικτικά στοιχεία που δικαιολογούν την καταγραφή. Θα πρέπει να υπομνησθεί ότι το προϊόν είναι εποχιακό και ανταλλάξιμο και ότι συνήθως τοποθετείται σε κονσέρβες και μπορεί να αποθηκεύεται εύκολα για μεγάλα χρονικά διαστήματα και να μεταφέρεται εύκολα. Όλα αυτά τα στοιχεία καθιστούν δυνατή την ταχεία συσσώρευση αποθεμάτων. (10) Στον κανονισμό (ΕΚ) αριθ. 642/2008 της Επιτροπής, που επέβαλε προσωρινό δασμό αντιντάμπινγκ στις εισαγωγές του υπό εξέταση προϊόντος, αναφερόταν ήδη ότι πριν από την επιβολή των προσωρινών μέτρων αντιντάμπινγκ οι εισαγωγές του υπό εξέταση προϊόντος είχαν επίσης αυξηθεί πολύ απότομα σε σύντομο σχετικά χρονικό διάστημα (4). Ο φόβος του αιτούντος ότι θα υπάρξει κύμα εισαγωγών τώρα που τα μέτρα ακυρώθηκαν θεωρείται επομένως δικαιολογημένος. Τούτο επιβεβαιώνεται από στατιστικά στοιχεία των κρατών μελών που ανέφεραν ήδη απότομη αύξηση των εισαγωγών τον Μάρτιο του 2012 σε επίπεδα διπλάσια από τον Μάρτιο του 2011 και 3-4 φορές υψηλότερα από οποιονδήποτε προηγούμενο μήνα του 2011 και 2012. (11) Η απόφαση του ΔΕΕ περιορίζεται στον καθορισμό της κανονικής αξίας στη βάση της τιμής ή της κατασκευασμένης αξίας σε τρίτη χώρα με οικονομία της αγοράς. Συνεπώς, η ύπαρξη ζημίας δεν τίθεται υπό αμφισβήτηση. Στην αίτησή του ο αιτών επισήμανε επίσης τον άμεσο κίνδυνο να προκληθεί σοβαρή ζημία στον κλάδο παραγωγής της ΕΕ, επειδή οι εισαγωγείς θα εξακολουθούν να μπορούν να μεταστραφούν από τα προϊόντα της ΕΕ στα κινεζικά προϊόντα, και να αφήσουν τον κλάδο παραγωγής της ΕΕ με τεράστια αποθέματα στις αποθήκες του. (12) Με βάση τα προαναφερόμενα, θεωρείται ότι το διορθωτικό αποτέλεσμα κάθε οριστικού δασμού αντιντάμπινγκ είναι πιθανό να υπονομευτεί σοβαρά, εκτός εάν εφαρμοστούν οι δασμοί αυτοί αναδρομικά. Επομένως, πληρούνται, εν προκειμένω, οι προϋποθέσεις για καταγραφή των εισαγωγών. Ε. ΔΙΑΔΙΚΑΣΙΑ (13) Ενόψει των προαναφερομένων, η Επιτροπή κατέληξε στο συμπέρασμα ότι η αίτηση του αιτούντος περιέχει επαρκή αποδεικτικά στοιχεία για την υποβολή σε καταγραφή των εισαγωγών του υπό εξέταση προϊόντος, σύμφωνα με το άρθρο 14 παράγραφος 5 του βασικού κανονισμού. (14) Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παράσχουν τα σχετικά αποδεικτικά στοιχεία. Επιπλέον, η Επιτροπή μπορεί να δεχτεί σε ακρόαση τα ενδιαφερόμενα μέρη, εφόσον υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση. ΣΤ. ΚΑΤΑΓΡΑΦΗ (15) Σύμφωνα με το άρθρο 14 παράγραφος 5 του βασικού κανονισμού, οι εισαγωγές του υπό εξέταση προϊόντος πρέπει να υποβάλλονται σε καταγραφή προκειμένου να εξασφαλιστεί ότι, εάν από την έρευνα προκύψουν ευρήματα που οδηγούν στην επανεπιβολή δασμών αντιντάμπινγκ, οι εν λόγω δασμοί είναι δυνατόν, αν πληρούνται οι αναγκαίοι όροι, να επιβληθούν αναδρομικά σύμφωνα με τις ισχύουσες νομικές διατάξεις. Κάθε μελλοντική οφειλή θα εξαρτάται από τα ευρήματα της νέας έρευνας αντιντάμπινγκ. Ζ. ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ (16) Η επεξεργασία των δεδομένων προσωπικού χαρακτήρα που θα συλλεγούν στο πλαίσιο της παρούσας έρευνας θα γίνει σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (5), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΚ) αριθ. 1225/2009, να προβούν στις κατάλληλες ενέργειες για την καταγραφή των εισαγωγών στην Ευρωπαϊκή Ένωση παρασκευασμένων ή διατηρημένων μανταρινιών (στα οποία περιλαμβάνονται τα tangerines και satsumas), κλημεντινών, wilkings και άλλων παρόμοιων υβριδίων εσπεριδοειδών, χωρίς προσθήκη αλκοόλης, με ή χωρίς προσθήκη ζάχαρης ή άλλης γλυκαντικής ύλης, και όπως ορίζονται στην κλάση 2008 της ΣΟ, καταγωγής Λαϊκής Δημοκρατίας της Κίνας, που υπάγονται σήμερα στους κωδικούς ΣΟ 2008 30 55, 2008 30 75 και ex 2008 30 90 (κωδικοί TARIC 2008309061, 2008309063, 2008309065, 2008309067, 2008309069). Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού. 2. Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να παράσχουν σχετικά αποδεικτικά στοιχεία ή να ζητήσουν ακρόαση εντός είκοσι ημερών από την ημερομηνία δημοσίευσης του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Ιουνίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 262/2010 ΤΗΣ ΕΠΙΤΡΟΠΉΣ της 24ης Μαρτίου 2010 για την 122η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 881/2002 της 27 Μαΐου 2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 1 (2), Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η δέσμευση κεφαλαίων και άλλων οικονομικών πόρων βάσει του εν λόγω κανονισμού. (2) Στις 10 Μαρτίου 2010, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει ένα φυσικό πρόσωπο και δύο νομικά πρόσωπα ή οντότητες από τον κατάλογο των προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων (εφεξής «ο κατάλογος»). Στις 11 Μαρτίου 2010, αποφάσισε να προσθέσει δύο φυσικά πρόσωπα στον κατάλογο και να τροποποιήσει τα στοιχεία ταυτότητας όσον αφορά έξι φυσικά πρόσωπα και ένα νομικό πρόσωπο ή οντότητα στον κατάλογο. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να τροποποιηθεί ανάλογα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Μαρτίου 2010.

Δημόσια ασφάλεια


ΑΠΌΦΑΣΗ ΤΟΥ ΣΥΜΒΟΥΛΊΟΥ της 12ης Ιουνίου 2012 για τη σύναψη πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Μοζαμβίκης (2012/306/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 6 στοιχείο α, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνώμη του Ευρωπαϊκού Κοινοβουλίου, Εκτιμώντας τα ακόλουθα: (1) Στις 22 Νοεμβρίου 2007 το Συμβούλιο εξέδωσε τον κανονισμό (ΕΚ) αριθ. 1446/2007 σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Μοζαμβίκης (1) («η συμφωνία»). Επισυνήφθη εκεί ένα πρωτόκολλο για τις αλιευτικές δυνατότητες και την οικονομική αντιπαροχή που προβλέπει η συμφωνία (2). Το πρωτόκολλο έληξε στις 31 Δεκεμβρίου 2011. (2) Η Ένωση διαπραγματεύθηκε με τη Δημοκρατία της Μοζαμβίκης νέο πρωτόκολλο για τις αλιευτικές δυνατότητες και την οικονομική αντιπαροχή που προβλέπει η συμφωνία αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Μοζαμβίκης («το πρωτόκολλο»), το οποίο παρέχει στα σκάφη της Ένωσης αλιευτικές δυνατότητες στα ύδατα στα οποία η Μοζαμβίκη ασκεί κυριαρχία ή δικαιοδοσία σε θέματα αλιείας, (3) Αποτέλεσμα των διαπραγματεύσεων αυτών ήταν η μονογράφηση πρωτοκόλλου στις 2 Ιουνίου 2011. (4) Βάσει της απόφασης 2012/91/ΕΕ του Συμβουλίου (3), το πρωτόκολλο έχει υπογραφεί και εφαρμόζεται προσωρινά. (5) Το πρωτόκολλο θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ένωσης το πρωτόκολλο για τις αλιευτικές δυνατότητες και την οικονομική αντιπαροχή που προβλέπει η συμφωνία αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Μοζαμβίκης (4). Άρθρο 2 Ο πρόεδρος του Συμβουλίου ορίζει το πρόσωπο (ή τα πρόσωπα) που είναι αρμόδιο(-α) να προβεί(-ούν), εξ ονόματος της Ένωσης, στην κοινοποίηση που προβλέπεται στο άρθρο 16 του πρωτοκόλλου, προκειμένου να εκφραστεί η συναίνεση της Ένωσης να δεσμευθεί από το πρωτόκολλο (5). Άρθρο 3 Η παρούσα απόφαση αρχίζει να ισχύει την ημέρα της έκδοσής της. Λουξεμβούργο, 12 Ιουνίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 812/2011 ΤΗΣ ΕΠΙΤΡΟΠΉΣ της 10ης Αυγούστου 2011 για την τροποποίηση του παραρτήματος III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών dimethomorph, fluopicolide, mandipropamid, metrafenone, nicotine και spirotetramat μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), Εκτιμώντας τα ακόλουθα: (1) Για τις δραστικές ουσίες dimethomorph, fluopicolide, mandipropamid, metrafenone, nicotine και spirotetramat, τα ανώτατα όρια καταλοίπων (ΑΟΚ) έχουν καθοριστεί στο μέρος Α του παραρτήματος III του κανονισμού (ΕΚ) αριθ. 396/2005. (2) Στο πλαίσιο μιας διαδικασίας, σύμφωνα με την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (2), για την έγκριση φυτοπροστατευτικού προϊόντος που περιέχει τη δραστική ουσία mandipropamid με σκοπό τη χρήση σε λυκίσκο, υποβλήθηκε αίτηση δυνάμει του άρθρου 6 παράγραφος 1 του κανονισμού (ΕΚ) αριθ. 396/2005 όσον αφορά την τροποποίηση του υφιστάμενου ΑΟΚ. (3) Όσον αφορά τη δραστική ουσία dimethomorph, υποβλήθηκε σχετική αίτηση για τη χρήση σε φράουλες και λυκοτρίβολο. Όσον αφορά την fluopicolide, σχετική αίτηση υποβλήθηκε για χρήση σε κρεμμύδια, ντομάτες, κολοκυνθοειδή (με βρώσιμο φλοιό), ανθοκράμβες, κεφαλωτές κράμβες, γογγυλοκράμβες, μαρούλια και πράσα. (4) Σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005, υποβλήθηκε αίτηση για την ουσία metrafenone σε οινοποιήσιμα σταφύλια και επιτραπέζια σταφύλια. Η εγκεκριμένη χρήση της ουσίας metrafenone σε οινοποιήσιμα σταφύλια και επιτραπέζια σταφύλια στις Ηνωμένες Πολιτείες έχει ως αποτέλεσμα υψηλότερα κατάλοιπα από τα υφιστάμενα ΑΟΚ που παρατίθενται στο παράρτημα III του κανονισμού (ΕΚ) αριθ. 396/2005. Για την αποφυγή εμπορικών φραγμών όσον αφορά την εισαγωγή οινοποιήσιμων και επιτραπέζιων σταφυλιών, κρίνεται αναγκαίος ο καθορισμός υψηλότερων ΑΟΚ. Η αποφυγή εμπορικών φραγμών είναι επίσης σύμφωνη με τους στόχους της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου (3), όπως αναφέρεται στο άρθρο 1 της εν λόγω συμφωνίας. (5) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή. (6) Όσον αφορά τη νικοτίνη, η Επιτροπή έλαβε πληροφορίες από υπευθύνους επιχειρήσεων τροφίμων που αποδεικνύουν την ύπαρξη νικοτίνης σε τσάι, αφεψήματα βοτάνων, μπαχαρικά, καρπούς αγριοτριανταφυλλιάς και νωπά αρωματικά φυτά η οποία οδηγεί σε υψηλότερα επίπεδα καταλοίπων από το προκαθορισμένο ΑΟΚ ύψους 0,01 mg/kg που προβλέπεται στον εν λόγω κανονισμό. (7) Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης των ουσιών dimethomorph, fluopicolide, mandipropamid and metrafenone, εξέτασε ιδίως τους κινδύνους για τον καταναλωτή και, κατά περίπτωση, τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (4). Για τη νικοτίνη η Αρχή αξιολόγησε τα διαθέσιμα στοιχεία παρακολούθησης και έδωσε αιτιολογημένη γνώμη σχετικά με τον ορισμό προσωρινών ΑΟΚ για νικοτίνη στα οικεία προϊόντα (5). Διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε. (8) Η Αρχή, στις αιτιολογημένες γνώμες της, κατέληξε στο συμπέρασμα ότι όλες οι απαιτήσεις σχετικά με τα δεδομένα πληρούνταν και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές όσον αφορά την ασφάλεια του καταναλωτή με βάση μια εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Έλαβε υπόψη τα πιο πρόσφατα στοιχεία για τις τοξικολογικές ιδιότητες των ουσιών. Ούτε η ισόβια έκθεση στις εν λόγω ουσίες μέσω κατανάλωσης όλων των ειδών τροφίμων που μπορεί να περιέχουν τις εν λόγω ουσίες ούτε η βραχυχρόνια έκθεση μέσω ακραίας κατανάλωσης των οικείων καλλιεργειών έδειξαν ότι υπάρχει κίνδυνος υπέρβασης της αποδεκτής ημερήσιας λήψης (ADI) ή της οξείας δόσης αναφοράς (ARfD). (9) Όσον αφορά τη fluopicolide σε κρεμμύδια, ντομάτες, κολοκυνθοειδή (με βρώσιμο φλοιό), ανθοκράμβες, κεφαλωτές κράμβες και τα λαχανάκια Βρυξελλών, η Αρχή κατέληξε στο συμπέρασμα ότι οι ΑΟΚ ορίστηκαν ήδη στα επίπεδα που καλύπτουν τις τρέχουσες εγκεκριμένες χρήσεις. (10) Με βάση τις αιτιολογημένες γνώμες της Αρχής και λαμβανομένων υπόψη των συναφών με το θέμα που εξετάζεται παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (11) Όσον αφορά τη spirotetramat, η επιτροπή του Codex Alimentarius ενέκρινε CXL (6). Τα εν λόγω CXL πρέπει να περιληφθούν στον κανονισμό (ΕΚ) αριθ. 396/2005 ως ΑΟΚ, με εξαίρεση τα CXL που δεν κρίνονται ασφαλή για μια ευρωπαϊκή ομάδα καταναλωτών και για τα οποία η Ένωση διατύπωσε επιφύλαξη στην επιτροπή CAC. (12) Επομένως, ο κανονισμός (ΕΚ) αριθ. 396/2005 πρέπει να τροποποιηθεί αναλόγως. (13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα III του κανονισμού (ΕΚ) αριθ. 396/2005 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Αυγούστου 2011.

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Νοεμβρίου 2011 για την εφαρμογή της οδηγίας 2009/103/ΕΚ του Ευρωπαϊκού Κοινοβουλίου και του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων [κοινοποιηθείσα υπό τον αριθμό Ε(2011) 8289] (Κείμενο που παρουσιάζει ενδιαφέρον για τον ΕΟΧ) (2011/754/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2009/103/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, σχετικά με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και τον έλεγχο της υποχρεώσεως προς ασφάλιση της ευθύνης αυτής (1), και ιδίως το άρθρο 2, Εκτιμώντας τα ακόλουθα: (1) Στις 30 Μαΐου 2002, συνήφθη η συμφωνία μεταξύ των εθνικών γραφείων ασφάλισης των κρατών μελών του Ευρωπαϊκού Οικονομικού Χώρου και άλλων συνδεδεμένων κρατών, εφεξής «η συμφωνία». Βάσει των όρων της συμφωνίας, κάθε εθνικό γραφείο εγγυάται την ικανοποίηση, σύμφωνα με τις διατάξεις της εθνικής του νομοθεσίας περί υποχρεωτικών ασφαλίσεων, των αξιώσεων από ατυχήματα που έγιναν στο έδαφός του και που προκλήθηκαν από την κυκλοφορία οχημάτων με συνήθη στάθμευση στο έδαφος άλλου κράτους μέλους ή στο έδαφος της Τσεχικής Δημοκρατίας, της Κροατίας, της Κύπρου, της Ουγγαρίας, της Ισλανδίας, της Νορβηγίας, της Σλοβακίας, της Σλοβενίας και της Ελβετίας, είτε αυτά τα οχήματα είναι ασφαλισμένα είτε όχι. (2) Η απόφαση 2003/564/ΕΚ της Επιτροπής, της 28ης Ιουλίου 2003, για την εφαρμογή της οδηγίας 72/166/ΕΟΚ του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων (2), προέβλεπε ότι, από την 1η Αυγούστου 2003, κάθε κράτος μέλος πρέπει να απέχει της διενέργειας ελέγχων της ασφάλισης αστικής ευθύνης για τα οχήματα με συνήθη στάθμευση σε άλλο κράτος μέλος ή στο έδαφος της Τσεχικής Δημοκρατίας, της Κροατίας, της Κύπρου, της Ουγγαρίας, της Ισλανδίας, της Νορβηγίας, της Σλοβακίας, της Σλοβενίας και της Ελβετίας. (3) Με το προσάρτημα αριθ. 1 στη συμφωνία, η συμφωνία επεκτάθηκε ούτως ώστε να περιλάβει τα εθνικά γραφεία ασφάλισης της Εσθονίας, της Λετονίας, της Λιθουανίας, της Μάλτας και της Πολωνίας. Η απόφαση 2004/332/ΕΚ της Επιτροπής, της 2ας Απριλίου 2004, για την εφαρμογή της οδηγίας 72/166/ΕΟΚ του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων (3), προέβλεπε ότι, από τις 30 Απριλίου 2004, κάθε κράτος μέλος πρέπει να απέχει της διενέργειας ελέγχων της ασφάλισης αστικής ευθύνης για τα οχήματα με συνήθη στάθμευση στο έδαφος της Εσθονίας, της Λετονίας, της Λιθουανίας, της Μάλτας και της Πολωνίας. (4) Με το προσάρτημα αριθ. 2 στη συμφωνία, η συμφωνία επεκτάθηκε ούτως ώστε να περιλάβει το εθνικό γραφείο ασφάλισης της Ανδόρρας. Η απόφαση 2005/849/ΕΚ της Επιτροπής, της 29ης Νοεμβρίου 2005, για την εφαρμογή της οδηγίας 72/166/ΕΟΚ του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων (4), προέβλεπε ότι, από την 1η Ιανουαρίου 2006, κάθε κράτος μέλος πρέπει να απέχει της διενέργειας ελέγχων της ασφάλισης αστικής ευθύνης για τα οχήματα με συνήθη στάθμευση στο έδαφος της Ανδόρρας. (5) Με το προσάρτημα αριθ. 3 στη συμφωνία, η συμφωνία επεκτάθηκε ούτως ώστε να περιλάβει τα εθνικά γραφεία ασφάλισης της Βουλγαρίας και της Ρουμανίας. Η απόφαση 2007/482/ΕΚ της Επιτροπής, της 9ης Ιουλίου 2007, για την εφαρμογή της οδηγίας 72/166/ΕΟΚ του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων (5), προέβλεπε ότι, από την 1η Αυγούστου 2007, τα κράτη μέλη δεν πρέπει να διενεργούν ελέγχους της ασφάλισης αστικής ευθύνης για τα οχήματα με συνήθη στάθμευση στο έδαφος της Βουλγαρίας και της Ρουμανίας. Στις 29 Μαΐου 2008, τα εθνικά γραφεία ασφάλισης ενοποίησαν τη συμφωνία, με την ενσωμάτωση των προσαρτημάτων αριθ. 1 έως 3. (6) Στις 26 Μαΐου 2011, τα εθνικά γραφεία ασφάλισης των κρατών μελών και της Ανδόρρας, της Κροατίας, της Ισλανδίας, της Νορβηγίας και της Ελβετίας υπέγραψαν το προσάρτημα αριθ. 1 στην ενοποιημένη συμφωνία, με το οποίο η συμφωνία επεκτάθηκε ούτως ώστε να περιλάβει το εθνικό γραφείο ασφάλισης της Σερβίας. Στο προσάρτημα προβλέπονται οι πρακτικές ρυθμίσεις για την κατάργηση των ελέγχων της ασφάλισης όσον αφορά τα οχήματα με συνήθη στάθμευση στο έδαφος της Σερβίας τα οποία αποτελούν το αντικείμενο της συμφωνίας. (7) Επομένως, πληρούνται όλες οι προϋποθέσεις για την άρση των ελέγχων της ασφάλισης αστικής ευθύνης, σύμφωνα με την οδηγία 2009/103/ΕΚ, για τα οχήματα με συνήθη στάθμευση στο έδαφος της Σερβίας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Από την 1η Ιανουαρίου 2012, τα κράτη μέλη δεν διενεργούν έλεγχους της ασφάλισης αστικής ευθύνης για τα οχήματα με συνήθη στάθμευση στο έδαφος της Σερβίας τα οποία αποτελούν το αντικείμενο του προσαρτήματος αριθ. 1 της συμφωνίας μεταξύ των εθνικών γραφείων ασφάλισης των κρατών μελών του Ευρωπαϊκού Οικονομικού Χώρου και άλλων συνδεδεμένων κρατών. Άρθρο 2 Τα κράτη μέλη ενημερώνουν αμέσως την Επιτροπή σχετικά με τα μέτρα που έλαβαν για την εφαρμογή της παρούσας απόφασης. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 22 Νοεμβρίου 2011.

Δημόσια ασφάλεια

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ


ΑΠΌΦΑΣΗ ΤΗΣ ΕΠΙΤΡΟΠΉΣ της 7ης Μαΐου 2012 για την περάτωση της διαδικασίας αντιντάμπινγκ όσον αφορά τις εισαγωγές ορισμένων σωλήνων χωρίς συγκόλληση από σίδηρο ή χάλυβα, εκτός των σωλήνων χωρίς συγκόλληση από ανοξείδωτο χάλυβα, καταγωγής Λευκορωσίας (2012/247/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9, Έπειτα από διαβούλευση με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ (1) Στις 16 Μαΐου 2011 η Ευρωπαϊκή Επιτροπή (εφεξής «η Επιτροπή») έλαβε καταγγελία περί υποτιθέμενου ζημιογόνου ντάμπινγκ από εισαγωγές ορισμένων σωλήνων χωρίς συγκόλληση, από σίδηρο ή χάλυβα, εξαιρουμένων των σωλήνων χωρίς συγκόλληση από ανοξείδωτο χάλυβα, καταγωγής Λευκορωσίας («η υπό εξέταση χώρα»). (2) Η καταγγελία υποβλήθηκε από την επιτροπή άμυνας της βιομηχανίας σωλήνων από χάλυβα χωρίς συγκόλληση της Ευρωπαϊκής Ένωσης («ο καταγγέλλων») εξ ονόματος παραγωγών που αντιπροσωπεύουν σημαντικό ποσοστό, στη συγκεκριμένη περίπτωση πάνω από το 50 %, της συνολικής παραγωγής της ΕΕ για ορισμένους σωλήνες χωρίς συγκόλληση. (3) Η καταγγελία περιείχε εκ πρώτης όψεως αποδεικτικά στοιχεία για την ύπαρξη ντάμπινγκ και τη σημαντική ζημία που προέκυπτε από αυτό, τα οποία θεωρήθηκαν επαρκή ώστε να δικαιολογείται η κίνηση διαδικασίας αντιντάμπινγκ. (4) Η Επιτροπή, κατόπιν διαβούλευσης με τη συμβουλευτική επιτροπή, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (2) κίνησε διαδικασία αντιντάμπινγκ όσον αφορά τις εισαγωγές στην Ένωση ορισμένων σωλήνων χωρίς συγκόλληση, από σίδηρο ή χάλυβα, καταγωγής Λευκορωσίας. (5) Η Επιτροπή έστειλε ερωτηματολόγια στον ενωσιακό κλάδο παραγωγής, στον παραγωγό-εξαγωγέα στη Λευκορωσία, στους εισαγωγείς και στις αρχές της Λευκορωσίας. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη διαδικασίας. (6) Η δυνατότητα ακρόασης παραχωρήθηκε σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης. Β. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (7) Με επιστολή της 26ης Ιανουαρίου 2012 προς την Επιτροπή, ο καταγγέλλων απέσυρε επισήμως την καταγγελία του. (8) Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης. (9) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης. Τα ενδιαφερόμενα μέρη ενημερώθηκαν σχετικά και τους παρασχέθηκε η ευκαιρία να διατυπώσουν τις παρατηρήσεις τους. Δεν ελήφθησαν παρατηρήσεις που να αφήνουν να εννοηθεί ότι η περάτωση αντιβαίνει στο συμφέρον της Ένωσης. (10) Ως εκ τούτου, η Επιτροπή συμπεραίνει ότι η διαδικασία αντιντάμπινγκ όσον αφορά τις εισαγωγές ορισμένων σωλήνων χωρίς συγκόλληση, από σίδηρο ή χάλυβα, καταγωγής Λευκορωσίας θα πρέπει να περατωθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η διαδικασία αντιντάμπινγκ σχετικά με τις εισαγωγές ορισμένων σωλήνων χωρίς συγκόλληση, από σίδηρο ή χάλυβα, με εξαίρεση τους σωλήνες χωρίς συγκόλληση από ανοξείδωτο χάλυβα, κυκλικής διατομής, με εξωτερική διάμετρο που δεν υπερβαίνει τα 406,4 mm και με ισοδύναμο αξίας άνθρακα (CEV) που δεν υπερβαίνει το 0,86 σύμφωνα με τον τύπο και τη χημική ανάλυση (3) του Διεθνούς Ινστιτούτου Τεχνολογίας Συγκόλλησης [International Institute of Welding (IIW)], καταγωγής Λευκορωσίας, οι οποίοι επί του παρόντος υπάγονται στους κωδικούς ΣΟ ex 7304 19 10, ex 7304 19 30, ex 7304 23 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 και ex 7304 59 93, περατώνεται. Άρθρο 2 Η παρούσα απόφαση αρχίζει να ισχύει την επομένη της ημέρας δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 7 Μαΐου 2012.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 1266/2010 ΤΗΣ ΕΠΙΤΡΟΠΉΣ της 22ας Δεκεμβρίου 2010 για τροποποίηση της οδηγίας 2007/68/ΕΚ σχετικά με τις απαιτήσεις επισήμανσης που ισχύουν για τους οίνους (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/13/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (1), και ιδίως το άρθρο 21, Εκτιμώντας τα ακόλουθα: (1) Η οδηγία 2007/68/ΕΚ (2) της Επιτροπής τροποποιεί τον κατάλογο του παραρτήματος ΙΙΙα της οδηγίας 2000/13/ΕΚ που απαριθμεί τα συστατικά που πρέπει να περιλαμβάνονται στην επισήμανση των τροφίμων επειδή είναι πιθανό να προκαλέσουν ανεπιθύμητες αντιδράσεις σε ευπαθή άτομα· καταρτίζει, επίσης, κατάλογο ορισμένων παράγωγων των συστατικών που περιλαμβάνονται στο παράρτημα ΙΙΙα τα οποία, επειδή έχει επιστημονικά αποδειχθεί ότι δεν είναι πιθανό, κάτω από ορισμένες συνθήκες, να προκαλέσουν ανεπιθύμητες αντιδράσεις, απαλλάσσονται από την απαίτηση επισήμανσης. Τέλος καταργεί την οδηγία 2005/26/EC της Επιτροπής, της 21ης Μαρτίου 2005, για την κατάρτιση καταλόγου των συστατικών τροφίμων ή των ουσιών που αφαιρούνται προσωρινά από το παράρτημα ΙΙΙα της οδηγίας 2000/13/ΕΚ (3). (2) Επειδή οι αλλαγές στους κανόνες επισήμανσης επηρεάζουν τον κλάδο, και κυρίως τις μικρομεσαίες επιχειρήσεις, οι οποίες χρειάζονται περίοδο προσαρμογής για την ομαλή μετάβαση προς τις νέες απαιτήσεις επισήμανσης, η οδηγία 2007/68/ΕΚ προβλέπει προσωρινά μέτρα για να διευκολυνθεί η εφαρμογή των νέων κανόνων επιτρέποντας την εμπορία, μέχρι εξάντλησης των αποθεμάτων, τροφίμων που έχουν διατεθεί στην αγορά και έχουν επισημανθεί πριν από την 31η Μαΐου 2009, τα οποία συμμορφώνονται με την οδηγία 2005/26/ΕΚ. (3) Η μεταβατική περίοδος που προβλέπουν τα εν λόγω προσωρινά μέτρα για τους οίνους, όπως ορίζονται στο παράρτημα IV του κανονισμού (ΕΚ) αριθ. 479/2008 (4) του Συμβουλίου, παρατάθηκε έως τις 31 Δεκεμβρίου 2010, με τον κανονισμό (ΕΚ) αριθ. 415/2009 (5). (4) Λόγω της κατάργησης του κανονισμού (ΕΚ) αριθ. 479/2008, οι ορισμοί για τους οίνους περιλαμβάνονται πλέον στο παράρτημα ΧΙβ του κανονισμού (ΕΚ) αριθ. 1234/2007 (6) Συνεπώς πρέπει να γίνεται αναφορά στο εν λόγω παράρτημα. (5) Σύμφωνα με το άρθρο 6 παράγραφος 11 πρώτο εδάφιο της οδηγίας 2000/13/ΕΚ, ο κατάλογος του παραρτήματος ΙΙΙα πρέπει να επανεξετάζεται τακτικά και, εφόσον χρειάζεται, να επικαιροποιείται με βάση τις πλέον πρόσφατες επιστημονικές γνώσεις. (6) Ο αμπελοοινικός τομέας διεξήγαγε νέες επιστημονικές μελέτες για την αλλεργιογένεση της καζεΐνης και αυγοαλβουμίνης, που προέρχονται από το γάλα και τα αυγά αντίστοιχα, και χρησιμοποιούνται ως διαυγαστικό μέσο στην παρασκευή οίνου. Σύμφωνα με τον αιτούντα, οι εν λόγω μελέτες βασίζονται σε νέα επιστημονικά δεδομένα που αποδεικνύουν ότι οι οίνοι που διαυγάζονται με καζεΐνη και αυγοαλβουμίνη, σύμφωνα με την ορθή μέθοδο παρασκευής, δεν είναι πιθανό να προκαλέσουν ανεπιθύμητες αντιδράσεις σε άτομα που είναι αλλεργικά στο γάλα ή στα αυγά. (7) Στις 8 Ιουνίου και στις 19 Ιουλίου 2010 ο Διεθνής Οργανισμός Αμπέλου και Οίνου υπέβαλε αίτημα για την απαλλαγή της καζεΐνης και αυγοαλβουμίνης, που χρησιμοποιούνται στην παρασκευή οίνου ως διαυγαστικά μέσα επεξεργασίας, από την απαίτηση επισήμανσης. (8) Στις 14 Ιουλίου και στις 30 Ιουλίου 2010 η Επιτροπή ζήτησε από την ΕFSA να εκδώσει επιστημονική γνώμη για τις προαναφερόμενες ουσίες. (9) Προκειμένου να μην επιβαρυνθούν oι επιχειρήσεις με περιττό φόρτο λόγω αλλαγών στους κανόνες επισήμανσης, θα πρέπει να αναβληθεί η υποχρεωτική εφαρμογή της οδηγίας 2007/68/ΕΚ στον αμπελοοινικό τομέα, έως ότου εκδοθεί η επιστημονική αξιολόγηση της EFSA. (10) Ως εκ τούτου, η ημερομηνία που προβλέπεται στο άρθρο 3 τρίτο εδάφιο της οδηγίας 2007/68/ΕΚ, που καθορίζει μεταβατική περίοδο, πρέπει να αντικατασταθεί από την ημερομηνία της 30ής Ιουνίου 2012, ώστε να επιτρέπεται η εμπορία, μέχρι εξάντλησης των αποθεμάτων, οίνων οι οποίοι έχουν διατεθεί στην αγορά ή έχουν επισημανθεί πριν από την εν λόγω ημερομηνία, υπό την προϋπόθεση ότι συμφωνούν με τις διατάξεις που ίσχυαν προηγουμένως, και συγκεκριμένα τις διατάξεις της οδηγίας 2005/26/ΕΚ. (11) Ως εκ τούτου, η οδηγία 2007/68/ΕΚ πρέπει να τροποποιηθεί ανάλογα. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 3 της οδηγίας 2007/68/ΕΚ, το τρίτο εδάφιο αντικαθίσταται από τα ακόλουθα: «Τα κράτη μέλη επιτρέπουν την εμπορία, μέχρι εξάντλησης των αποθεμάτων, οίνων, όπως ορίζονται στο παράρτημα ΧΙβ του κανονισμού 1234/2007, που έχουν διατεθεί στην αγορά και έχουν επισημανθεί πριν από την 30ή Ιουνίου 2012, και οι οποίοι συμμορφώνονται με τις διατάξεις της οδηγίας 2005/26/ΕΚ». Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Δεκεμβρίου 2010.

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 1096/2010 ΤΟΥ ΣΥΜΒΟΥΛΊΟΥ της 17ης Νοεμβρίου 2010 για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 6, την πρόταση της Ευρωπαϊκής Επιτροπής, τη γνώμη του Ευρωπαϊκού Κοινοβουλίου (1), τη γνώμη της Ευρωπαϊκής Κεντρικής Τράπεζας (2), Εκτιμώντας τα ακόλουθα: (1) Η χρηματοοικονομική κρίση ανέδειξε σημαντικές ελλείψεις στη χρηματοοικονομική εποπτεία, η οποία δεν κατάφερε να προβλέψει τις δυσμενείς μακροπροληπτικές εξελίξεις και να αποτρέψει τη συσσώρευση υπερβολικών κινδύνων στον χρηματοοικονομικό τομέα και υπογράμμισε ειδικότερα τις αδυναμίες της υφιστάμενης μακροπροληπτικής επίβλεψης. (2) Τον Νοέμβριο του 2008, η Επιτροπή ανέθεσε σε ομάδα υψηλού επιπέδου υπό την προεδρία του κ. Jacques de Larosière («ομάδα de Larosière») να προτείνει συστάσεις σχετικά με τους τρόπους ενίσχυσης των ευρωπαϊκών εποπτικών ρυθμίσεων για την καλύτερη προστασία του πολίτη και την αποκατάσταση της εμπιστοσύνης στο χρηματοοικονομικό σύστημα. (3) Στην τελική έκθεσή της, την οποία παρουσίασε στις 25 Φεβρουαρίου 2009, η ομάδα de Larosière συνιστούσε, μεταξύ άλλων, τη σύσταση φορέα σε ενωσιακό επίπεδο, επιφορτισμένου με την επίβλεψη των κινδύνων στο σύνολο του χρηματοοικονομικού συστήματος. (4) Στην ανακοίνωσή της, της 4ης Μαρτίου 2009, με τίτλο «Η υλοποίηση της ευρωπαϊκής ανάκαμψης», η Επιτροπή χαιρέτισε και εν γένει υποστήριξε τις συστάσεις της ομάδας de Larosière. Στη σύνοδό του, της 19ης και 20ής Μαρτίου 2009, το Ευρωπαϊκό Συμβούλιο συμφώνησε ότι είναι απαραίτητο να βελτιωθεί η ρύθμιση και η εποπτεία των χρηματοπιστωτικών οργανισμών εντός της Ένωσης και να χρησιμοποιηθεί η έκθεση της ομάδας de Larosière ως εφαλτήριο για δράση. (5) Στην ανακοίνωση τής 27ης Μαΐου 2009 με τίτλο «Ευρωπαϊκή χρηματοπιστωτική εποπτεία», η Επιτροπή εξήγγειλε μια σειρά μεταρρυθμίσεων στις ισχύουσες ρυθμίσεις με σκοπό τη διασφάλιση της χρηματοπιστωτικής σταθερότητας σε επίπεδο Ένωσης, περιλαμβανομένης ιδίως της δημιουργίας ενός Ευρωπαϊκού Συμβουλίου Συστημικού Κινδύνου (ΕΣΣΚ), αρμόδιο για τη μακροπροληπτική επίβλεψη. Το Συμβούλιο, στις 9 Ιουνίου 2009, και το Ευρωπαϊκό Συμβούλιο, κατά τη σύνοδό του της 18ης και της 19ης Ιουνίου 2009, υποστήριξαν την άποψη της Επιτροπής και χαιρέτισαν την πρόθεση της Επιτροπής να προωθήσει νομοθετικές προτάσεις, ώστε να μπορέσει να εδραιωθεί πλήρως το νέο πλαίσιο. (6) Ο κανονισμός (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου (3) θέσπισε τη μακροπροληπτική επίβλεψη του χρηματοοικονομικού συστήματος σε επίπεδο της Ένωσης και ίδρυσε Ευρωπαϊκό Συμβούλιο Συστημικού Κινδύνου (ΕΣΣΚ). (7) Δεδομένης της πείρας της σε μακροπροληπτικά θέματα, η Ευρωπαϊκή Κεντρική Τράπεζα (ΕΚΤ) μπορεί να συνεισφέρει σημαντικά στην αποτελεσματική μακροπροληπτική επίβλεψη του χρηματοοικονομικού συστήματος της Ένωσης. (8) Η ΕΚΤ θα πρέπει να διασφαλίζει ην παροχή γραμματείας του ΕΣΣΚ (γραμματεία) και, προς τον σκοπό αυτό, θα πρέπει η ΕΚΤ να παρέχει επαρκείς ανθρώπινους και οικονομικούς πόρους. Το προσωπικό της Γραμματείας θα πρέπει συνεπώς να υπόκειται στους όρους πρόσληψης προσωπικού της ΕΚΤ. Σύμφωνα ιδίως με το προοίμιο της απόφασης της ΕΚΤ, της 9ης Ιουνίου 1998, σχετικά με την έγκριση των όρων απασχόλησης του προσωπικού της Ευρωπαϊκής Κεντρικής Τράπεζας, όπως τροποποιήθηκε στις 31 Μαρτίου 1999 (ΕΚΤ/1998/4) (4), το προσωπικό της ΕΚΤ θα πρέπει να επιλέγεται από το ευρύτερο δυνατό γεωγραφικό φάσμα μεταξύ των υπηκόων των κρατών μελών. (9) Στις 9 Ιουνίου 2009, το Συμβούλιο αποφάσισε ότι η ΕΚΤ θα πρέπει να παρέχει υποστήριξη σε επίπεδο αναλύσεων, στατιστικών, διοικητικής και υλικοτεχνικής μέριμνας στο ΕΣΣΚ. Δεδομένου ότι είναι καθήκον του ΕΣΣΚ να καλύπτει όλες τις πτυχές και τους τομείς χρηματοοικονομικής σταθερότητας, η ΕΚΤ θα πρέπει να καλέσει τις εθνικές κεντρικές τράπεζες και εποπτικές αρχές να προσφέρουν την επιστημονική πραγματογνωμοσύνη τους. Επομένως, θα πρέπει να εφαρμοστεί η δυνατότητα ανάθεσης στην ΕΚΤ καθορισμένων καθηκόντων σχετικά με πολιτικές που αφορούν την προληπτική εποπτεία, που προβλέπει η συνθήκη για τη λειτουργία της Ευρωπαϊκής Ένωσης, με την ανάθεση στην ΕΚΤ του καθήκοντος της διασφάλισης της παροχής γραμματείας στο ΕΣΣΚ. (10) H EKT θα πρέπει να αναλάβει το καθήκον της παροχής στατιστικής υποστήριξης στο ΕΣΣΚ. Η συλλογή και επεξεργασία πληροφοριών όπως προβλέπεται από τον παρόντα κανονισμό και όπου είναι αναγκαίο για την εκτέλεση των καθηκόντων του ΕΣΣΚ θα πρέπει λοιπόν να υπόκεινται στο άρθρο 5 του καταστατικού του ευρωπαϊκού συστήματος κεντρικών τραπεζών και της ΕΚΤ και στον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (5). Συνεπώς, οι εμπιστευτικές στατιστικές πληροφορίες που συλλέγονται από την ΕΚΤ ή το Ευρωπαϊκό Σύστημα Κεντρικών Τραπεζών θα πρέπει να κοινοποιούνται στο ΕΣΣΚ. Επιπλέον, ο παρών κανονισμός δεν θα πρέπει να θίγει τον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (6). (11) Η γραμματεία θα πρέπει να προετοιμάζει τις συνεδριάσεις του ΕΣΣΚ και να υποστηρίζει τις εργασίες του γενικού συμβουλίου, της διευθύνουσας επιτροπής, της συμβουλευτικής τεχνικής επιτροπής και της συμβουλευτικής επιστημονικής επιτροπής του ΕΣΣΚ. Η γραμματεία θα πρέπει να συγκεντρώνει, εξ ονόματος του ΕΣΣΚ, όλες τις πληροφορίες που είναι αναγκαίες για την εκπλήρωση των καθηκόντων του ΕΣΣΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Μέλη Ο πρόεδρος και ο αντιπρόεδρος της Ευρωπαϊκής Κεντρικής Τράπεζας (ΕΚΤ) είναι μέλη του γενικού συμβουλίου του Ευρωπαϊκού Συμβουλίου Συστημικού Κινδύνου (ΕΣΣΚ) όπως ορίζεται από τον κανονισμό (ΕΕ) αριθ. 1092/2010. Άρθρο 2 Υποστήριξη του ΕΣΣΚ Η ΕΚΤ διασφαλίζει την παροχή γραμματείας και, στο πλαίσιο αυτό, παρέχει υποστήριξη σε επίπεδο αναλύσεων, στατιστικών, διοικητικής και υλικοτεχνικής μέριμνας στο ΕΣΣΚ. Η αποστολή της γραμματείας, όπως ορίζεται στο άρθρο 4 παράγραφος 4 του κανονισμού (ΕΚ) αριθ. 1092/2010, περιλαμβάνει ειδικότερα τα ακόλουθα: α) την προετοιμασία των συνεδριάσεων του ΕΣΣΚ· β) σύμφωνα με το άρθρο 5 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας και του άρθρου 5 του παρόντος κανονισμού, τη συγκέντρωση και επεξεργασία πληροφοριών, συμπεριλαμβανομένων των στατιστικών πληροφοριών, εξ ονόματος και με σκοπό την εκπλήρωση των καθηκόντων του ΕΣΣΚ· γ) την προπαρασκευή των αναλύσεων που απαιτούνται για την άσκηση των καθηκόντων του ΕΣΣΚ, αξιοποιώντας τις τεχνικές συμβουλές των εθνικών κεντρικών τραπεζών και εποπτικών αρχών· δ) την παροχή υποστήριξης στο ΕΣΣΚ, στο πλαίσιο της διεθνούς συνεργασίας που αυτό αναπτύσσει σε διοικητικό επίπεδο με άλλους συναφείς φορείς για μακροπροληπτικά θέματα· ε) την παροχή υποστήριξης στις εργασίες του γενικού συμβουλίου, της διευθύνουσας επιτροπής, της συμβουλευτικής τεχνικής επιτροπής και της συμβουλευτικής επιστημονικής επιτροπής. Άρθρο 3 Οργάνωση της γραμματείας 1. Η ΕΚΤ παρέχει επαρκείς ανθρώπινους και οικονομικούς πόρους για την εκπλήρωση του καθήκοντός της να παράσχει γραμματειακή υποστήριξη. 2. Ο επικεφαλής της γραμματείας ορίζεται από την ΕΚΤ, κατόπιν διαβούλευσης με το γενικό συμβούλιο του ΕΣΣΚ. Άρθρο 4 Διαχείριση 1. Ο πρόεδρος του ΕΣΣΚ και η διευθύνουσα επιτροπή του ΕΣΣΚ δίνουν οδηγίες στον επικεφαλής της γραμματείας εξ ονόματος του ΕΣΣΚ. 2. Ο επικεφαλής της γραμματείας ή ο εκπρόσωπός του παρίσταται στις συνεδριάσεις του γενικού συμβουλίου, της διευθύνουσας επιτροπής, της συμβουλευτικής τεχνικής επιτροπής και της συμβουλευτικής επιστημονικής επιτροπής του ΕΣΣΚ. Άρθρο 5 Συγκέντρωση πληροφοριών εξ ονόματος του ΕΣΣΚ 1. Το ΕΣΣΚ καθορίζει ποιες πληροφορίες είναι απαραίτητες για την εκπλήρωση των καθηκόντων του, όπως αυτά ορίζονται στο άρθρο 3 του κανονισμού (ΕΕ) αριθ. 1092/2010. Στο πλαίσιο αυτό, η γραμματεία συγκεντρώνει εξ ονόματος του ΕΣΣΚ όλες τις αναγκαίες πληροφορίες σε τακτική και ad hoc βάση, σύμφωνα με το άρθρο 15 του κανονισμού (ΕΕ) αριθ. 1092/2010 και με την επιφύλαξη του άρθρου 6 του παρόντος κανονισμού. 2. Εξ ονόματος του ΕΣΣΚ, η γραμματεία θέτει στη διάθεση των Ευρωπαϊκών Εποπτικών Αρχών τις πληροφορίες σχετικά με τους κινδύνους οι οποίες είναι αναγκαίες για την εκπλήρωση των καθηκόντων τους. Άρθρο 6 Εμπιστευτικότητα των πληροφοριών και των εγγράφων 1. Με την επιφύλαξη της εφαρμογής του ποινικού δικαίου, τυχόν εμπιστευτικές πληροφορίες που λαμβάνονται από τη γραμματεία κατά την άσκηση των καθηκόντων της δεν επιτρέπεται να κοινοποιηθούν σε οποιοδήποτε πρόσωπο ή αρχή εκτός του ΕΣΣΚ καθ’ οιονδήποτε τρόπο, παρά μόνο σε συνοπτική ή συγκεντρωτική μορφή, ούτως ώστε να μην είναι δυνατή η αναγνώριση μεμονωμένων χρηματοοικονομικών ιδρυμάτων. 2. Η γραμματεία διασφαλίζει ότι τα έγγραφα υποβάλλονται στο ΕΣΣΚ με τρόπο που διασφαλίζει την εμπιστευτικότητά τους. 3. Η ΕΚΤ διασφαλίζει την εμπιστευτικότητα των πληροφοριών που λαμβάνει η γραμματεία στο πλαίσιο της άσκησης των καθηκόντων της ΕΚΤ σύμφωνα με τον παρόντα κανονισμό. Η ΕΚΤ θέτει σε λειτουργία εσωτερικούς μηχανισμούς και εγκρίνει εσωτερικούς κανόνες προκειμένου να διασφαλίσει την προστασία των πληροφοριών που συγκεντρώνονται από τη γραμματεία εξ ονόματος του ΕΣΣΚ. Το προσωπικό της ΕΚΤ συμμορφώνεται με τους ισχύοντες κανόνες περί επαγγελματικού απορρήτου. 4. Οι πληροφορίες που αποκτά η ΕΚΤ ως αποτέλεσμα της εφαρμογής του παρόντος κανονισμού χρησιμοποιούνται αποκλειστικά για τους σκοπούς που αναφέρονται στο άρθρο 2. Άρθρο 7 Πρόσβαση σε έγγραφα 1. Η γραμματεία μεριμνά για την εφαρμογή της απόφασης της Ευρωπαϊκής Κεντρικής Τράπεζας, της 4ης Μαρτίου 2004, σχετικά με την πρόσβαση του κοινού στα έγγραφα της Ευρωπαϊκής Κεντρικής Τράπεζας (ΕΚΤ/2004/3) (7). 2. Οι πρακτικές ρυθμίσεις για την εφαρμογή της απόφασης ΕΚΤ/2004/3 στα έγγραφα που αφορούν το ΕΣΣΚ θα θεσπιστούν έως τις 17 Ιουνίου 2011. Άρθρο 8 Επανεξέταση Έως τις 17 Δεκεμβρίου 2013, το Συμβούλιο πρέπει να εξετάσει τον παρόντα κανονισμό, βάσει έκθεσης της Επιτροπής. Αφού λάβει τις γνώμες της ΕΚΤ και των Ευρωπαϊκών Εποπτικών Αρχών, θα αποφασίσει εάν ο παρών κανονισμός θα πρέπει να επανεξεταστεί. Άρθρο 9 Έναρξη ισχύος Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός αρχίζει να ισχύει στις 16 Δεκεμβρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Νοεμβρίου 2010.

Πιστωτική αγορά

ΔΗΜΟΣΙΟΝΟΜΙΚΑ

Χρηματοπιστωτικοί οργανισμοί